00:00 / 01.01.2010 | eski savollar | 3701\nАССАЛОМУ АЛАЙКУМ ВА РОХМАТУЛЛОХИ ВА БОРАКОТУХУ ВА МАХФИРАТИХИ ВА РИЗВАНАХУ ХУРМАТЛИ ШАЙХ ХАЗРАТЛАРИ Саволим Пайгамбаримиз(С.А.В) хат саводлари хакида Бир куни бир намозхон биродарим билан,Пайгамбаримиз(С.А.В) саводи бор йуклиги хакида тортишиб колдик.Мен Пайгамбаримиз(С.А.В) умрининг охиригача укиш ва ёзишни билмаганлар дедим.Биродарим эса,-Йук Росулуллох(С.А.В) пайгамбар булгунларига кадар саводсиз булганлар,Пайгамбар булганларидан кейин саводини чикариб укиш ва ёзишни урганган булишлари керак.Чунки умматларини илм олишга ундаб,узлари савод чикармай колмайдиларку деди.Хузурида баъзи сахобалар куръон сураларини ёзиб олишган,уларни текшириш учун савод булиши керакку деди биродарим.Мен эса -Пайгамбаримиз(С.А.В)нинг саводини чикарганларини укимагани ва эшитмаганим учун бирор нарса айтолмайман.-Келинг яхшиси буни Шайх хазратларидан сураймиз дедим.Биродарим гапимни маъкуллади.Айтинг Хазрат Пайгамбаримиз(С.А.В) умрининг охиригача яъни Куръон тугал булгунига кадар укиш ва ёзишни билмаганларми?Ёки биродарим айтганидай Пайгамбаримиз(С.А.В) Пайгамбар булганларидан кейин саводини чикариб укиш ва ёзишни урганганларми? Жавобингиз учун Аллох сиздан рози булсин Омийн Аллоху Акбар.\nАллоҳ таоло «Жумуъа» сурасида:«У зот саводсизлар ичидан, гарчи улар бундан аввал очиқ залолатда бўлсалар ҳам, уларга оятларини ўқиб берадиган ва уларни поклайдиган ҳамда китобни ва ҳикматни ўргатадиган Пайғамбарни юборди», деган (2-оят).Биз, «саводсиз» деб таржима қилган маъно араб тилида «уммий» дейилиб, бу сўз ўқиш-ёзишни билмайдиган шахсга нисбатан ишлатилади. «Умм»–она дегани. Яъни, онадан туғилгандек, ўқиш-ёзишни ўрганмай юрган, деган маънони тушуниш керак. Ўша давр араблари уммий қавм дейилган, чунки уларнинг ичларида ўқиш-ёзишни биладиганлари жуда оз бўлган. Пайғамбаримиз Муҳаммад алайҳиссалом ҳам ўқиш-ёзишни мутлақо ўрганмаганлар.Уларнинг бу далилига жавоб:«Уммий»–«саводсиз» сўзи Қуръони Каримда олти марта келган.1. «Бақара» сурасида Аллоҳ таоло Бани Исроил ҳақида:«Уларнинг ичида китобдан бехабар, хомхаёлдан бошқани билмайдиган уммийлар бор. Улар фақат гумон қиладилар, холос», деган (78-оят).2. Аллоҳ таоло «Оли Имрон» сурасида:«Ва китоб берилганларга ва уммий–саводсизларга: «Исломга кирдингизми?» деб айт. Агар Исломга кирсалар, бас, батаҳқиқ, ҳидоят топдилар. Агар юз ўгирсалар, сенинг зиммангда етказиш, холос. Аллоҳ бандаларни кўриб турувчидир», деган(20-оят).3. Аллоҳ таоло «Оли Имрон» сурасида Бани Исроил ҳақида:«Аҳли китоблардан, агар ҳисобсиз молни омонат қўйсангиз, уни сенга адо қиладиганлари бор ва бир динорни омонат қўйсанг, устида туриб олмагунингча, сенга адо қилмайдиганлари ҳам бор. Бу уларнинг, уммийлар учун бизнинг устимизга йўл йўқ, дейишларидандир. Улар билиб туриб Аллоҳ ҳақида ёлғон сўзларлар», деган (75-оят).4. Аллоҳ таоло «Аъроф» сурасида:«Улар ўз ҳузурларидаги Таврот ва Инжилда ёзилган ҳолида топиладиган, уларни яхшиликка буюриб, ёмонликдан қайтарадиган, уларга покиза нарсаларни ҳалол қилиб, нопок нарсаларни ҳаром қиладиган, устиларидаги юкни енгиллатиб, кишанларни ечадиган Пайғамбарга–уммий Набийга эргашадилар», деган (157-оят).5. Аллоҳ таоло «Аъроф» сурасида:«Бас, Аллоҳга ҳамда Унинг Расулига, Аллоҳ ва Унинг калималарига иймон келтирадиган уммий набийга иймон келтиринг. Ва унга эргашинг, шоядки, ҳидоят топсангиз», деган (158-оят).6. Юқорида зикр қилинган «Жумуъа» сурасидаги оят.Ушбу оятлардаги «уммий» сўзининг икки хил маъноси бор. Биринчиси–ўқиш-ёзишни ўрганмаганлик. Иккинчиси–Аллоҳ таоло томонидан китоб туширилмаганлик.Исломгача арабларда икки уммийлик ҳам бор эди. Қуръони Карим нозил бўлгандан кейин китоб туширилмаганлик уммийлиги йўқ бўлди.Ўқиш-ёзишни билмаслик уммийлиги эса, таълим билан йўқ бўлди. Бу уммийлик оддий кишиларга нисбатан айб ва нуқсондир.Пайғамбаримиз соллаллоҳу алайҳи васалламнинг уммийликлари эса, мақтов ва фахрдир.Пайғамбаримиз Муҳаммад алайҳиссалом ўқиш-ёзишни мутлақо ўрганмаганлар. Албатта, Аллоҳнинг улкан ҳикмати туфайли шундай бўлган. Нега ҳикмат деяпмиз? Чунки саводсиз жамиятда уммий бўлиб ўсган, умрида ҳеч нарса ўқимаган-ёзмаган, ўзга динлар шариат ва маданиятларидан бехабар вояга етган, Пайғамбар бўлганларидан кейин ҳам ўқиш-ёзишни ўрганмаган бир одам қирқ ёшга тўлганларида, Аллоҳнинг иродаси билан, халқларни дунёда энг мукаммал дин бўлмиш Исломга даъват қила бошладилар. У кишига Қуръони Карим оятлари тушиб, ўтган ишлар, келажак воқеалар, ахлоқ ва одоб қоидалари, ибодатлар, сиёсат, иқтисод ва инсон ҳаётининг барча тарафларини ўз ичига қамраган, унга икки дунё саодатининг кафолатини берадиган ҳукмлар баёни келди. Замонлар ўтиши ва илм-фан ривожланиши билан Қуръон мўҳжизалари тасдиқланиб бормоқда. Саҳрода ўсган, ўқиш-ёзишни ўрганмаган одамдан барча замонларнинг энг ҳақ таълимоти ўзидан-ўзи чиқмаслигини, фақат оламлар Парвардигоригина Ўз қудрати, илми ва ҳикмати билан бу ишга қодир эканини тушуниш қийин эмас. Бунга дўст ҳам, душман ҳам тан бермасдан иложи йўқ.\nДиндан чиққанларнинг ўлими ҳақида\nАфгонистонлик ва Эронлик мусулмонлар.


Исроил ташқи ишлар вазири Ғазо бўйича музокаралар учун Мисрга ташриф буюрди | Azon.uz - Ахборот-таҳлилий портал\n924 14:35 31.05.2021\nИсроил ташқи ишлар вазири Габи Ашкенази Миср ҳамкасби Самеҳ Шукри билан Ғазода ўт очишни тўхтатиш бўйича музокаралар олиб бориш учун якшанба куни Миср пойтахти Қоҳирага келди, деб хабар берган Анадолу.\nДавлат “Ал-Ахбар” газетасининг ёзишича, дипломатлар сулҳни кучайтириш ва Ғазо секторини тиклаш йўлларини муҳокама қилишади.\nТвиттердаги аккаунтида Ашкенази мисрлик ҳамкасбига "Исроил ташқи ишлар вазирининг 13 йил ичидаги биринчи расмий ташрифи" бўлганлиги учун миннатдорчилик билдирган.\nАшкеназининг таъкидлашича, мунозараларда ХАМАС билан яқинда ўтказилган сулҳ битими, Ғазонинг тикланиши, ХАМАС томонидан асирга олинган Исроил аскарларининг қайтарилиши, шунингдек бошқа минтақавий муаммолар ва икки томонлама муносабатлар муҳокама қилинади.\n"Биз ХАМАС билан доимий равишда сулҳ тузишни, гуманитар ёрдам кўрсатиш механизмини ва Ғазони қайта тиклашда халқаро ҳамжамиятнинг муҳим ролини муҳокама қиламиз", деган Ашкенази.\n2016 йил апрел ойида ХАМАС 2014 йилда Исроилнинг Ғазога қилган ҳужумидан кейин бедарак йўқолган Исроил аскари Орон Шоулдан ташқари шахсини яширган тўрт Исроил аскарини қўлга олганини айтган эди. Миср воситачилигида 21 май куни эрта тонгдан кучга кирган сулҳ битими Исроилнинг Ғазо секторини 11 кунлик бомбардимонига барҳам берди.\nИсроилнинг Ғазо ва Иордан дарёсининг ғарбий соҳилидаги ҳужумлари камида 289 кишининг ҳаётига зомин бўлиб, кўплаб бинолар вайрон бўлди. Бундай тузилмаларга тиббиёт марказлари, ОАВ идоралари ва мактаблар кирган.\nБМТнинг Инсон ҳуқуқлари бўйича кенгаши раҳбари Ғазога Исроил томонидан уюштирилган ҳаво ҳужумлари ҳарбий жиноятлардан эканлигини айтган эди.\nИсроил Ташқи ишлар вазири Ғазо Миср ташриф Махсус\n1124 10:10 03.08.2021\n437 09:40 02.08.2021\nИсроил салкам икки миллион долларлик вакцинани йўқ қилди\n2698 17:55 01.08.2021\n449 11:40 31.07.2021\n542 16:25 30.07.2021


Электрон ҳукумат: 2021 йилда сиз кутган онлайн хизматлар тақдим этилади (видео)\nЭлектрон ҳукумат: 2021 йилда сиз кутган...\n14.01.2021 12:24 0 2589\nЭлектрон давлат хизматларини кўрсатиш Ўзбекистонда жадаллик билан ривожлантирилмоқда. Онлайн хизматларнинг иқтисодиёт ва жамият ҳаётидаги ўрни нақадар муҳим ва зурурлиги, айниқса, пандемия шароитида яна бир бор исботини топди.\nЎзбекистон президенти Шавкат Мирзиёевнинг 2020 йил 29 декабрь куни Олий Мажлис ва халқимизга йўллаган мурожаатномасида ушбу соҳадаги ишлар ҳам эътибордан четда қолмади. Давлат раҳбари бу борада реал муаммолар мавжудлигини, аҳолининг оғирини енгил қилиш ўрнига, кераксиз қоғозбозликлар ҳамон давом этаётганини таъкидлади:\n«Давлат бошқаруви идоралари фаолиятини тубдан такомиллаштириш талаб қилинади. Кўпгина вазирлик ва идоралар фаолиятида қарор қабул қилиш ҳаддан ташқари марказлашган. Ҳамма ҳокимлар, вазирлар, бошқа-бошқа ташкилотлар қоғоз билан мажлисни қанча қисқартирса, шунча натижа кўп бўлади.\nЯна бир жиддий камчилик шуки, рақамли технологияларни кенг жорий этиш ҳисобидан ходимлар сонини ва иш жараёнларини оптималлаштириш чоралари кўрилмаяпти. Шунинг учун келгуси йил охирига қадар электрон давлат хизматларини 60 тага кўпайтириб, 300 тага, масофавий хизматлар улушини эса камида 60 фоизга етказишимиз зарур».\nДавлат хизматларини ривожлантириш Рақамли иқтисодиёт ва Электрон ҳукуматни кенг жорий этиш билан боғлиқ жараён. Шундан келиб чиқиб, ўтган икки-уч йил давомида Электрон ҳукуматни ривожлантириш борасида анча-мунча ижобий натижаларга эришилди.\nХусусан, Ягона интерактив давлат хизматлари портали (ЯИДХП)да ишга туширилган электрон хизматлар сони 2019 йилда — 173 тани, 2020 йилда — 218 тани ташкил этган бўлса, 2021 йилда уларнинг сонини 278 тага етказиш режалаштирилган.\nШунга мос тарзда кўрсатилган хизматлар сонида ҳам ўсиш тенденцияси кузатилди:\n2018 йилда — 2,4 млн.\n2019 йилда — 5,8 млн.\n2020 йилда — 9,8 млн.\nЭлектрон хизматлардан фойдаланувчилар доираси эса йилдан-йилга ортиб боряпти.\n«Илгари қайсидир хизматдан фойдаланмоқчи бўлсам, идорама-идора юришга тўғри келарди. Лекин ҳозирги кунда Электрон ҳукумат хизматлари ёрдамида уйда ўтириб ёки мобил илова воситасида тўғридан-тўғри ҳамма маълумотларни олиш имконияти яратилди. Авваллари олиш учун бир ҳафта кетган маълумотларни ҳозир Электрон ҳукумат порталига кириб, тўғридан-тўғри юклаб олиш имкониятига эга бўлдим».\nДавлат хизматларидан электрон — онлайн фойдаланиш ҳам вақтни тежаш, ҳам молиявий томонлама анча қулай ҳисобланади.\nДунё тажрибасини кўриб чиқадиган бўлсак, давлат идоралари ўзаро интеграциялашиб, инсон омилисиз ҳужжатлар ҳаркатланишига эришилган. Бу, ўз навбатида, фуқароларга давлат хизматларидан тез, қулай ва осон фойдаланиш имкониятини тақдим этади.\nСўнгги йилларда мамлакатимизда ҳам мазкур амалиёт анчагина ривожланди ва яхши натижаларга эришиляпти.\nЭлектрон ҳукумат лойиҳаларини бошқариш маркази директори Баҳром Зиёев:\n«2020 йилда Электрон ҳукумат лойиҳаларини бошқариш маркази барча давлат органлари билан узвий ҳамкорликда ишлаши натижасида бир қанча тизимлар ишга туширилди.\nБу тизимлар нима берди? Ўша давлат органларида бизнес жараёнлари автоматлаштирилиб, аҳолига онлайн хизмат кўрсатишга ўтилди. Шу тариқа ЯИДХП орқали 50 тадан ортиқ хизматларни жорий эта олдик. Ўтган йили, пандемия даврида аҳоли уйдан чиқмасдан ҳам бу хизматлардан фойдалана олди.\nДекабрь ойида идентификация тизимини жорий этдик. Агар шу пайтгача электрон ҳукумат тизимларидан фойдаланувчилар 250 минг нафар бўлган бўлса, бир ой ичида уларнинг сони уч бараварга ошиб 700 минг нафарга яқинлашди, яъни жуда қисқа вақт ичида жуда кўп янги фойдаланувчилар қўшилди».\nБулардан ташқари, Электрон ҳукумат лойиҳаларини бошқариш маркази томонидан 2021 йил учун жуда кўплаб вазифалар режалаштирилган. Хусусан:\nдоимий ва вақтинча рўйхатга қўйиш;\nбакалавриат ва магистратура йўналишларига онлайн ҳужжат топшириш;\nавтотранспорт воситаларини онлайн рўйхатдан ўтказиш;\nйўл ҳаракати хавфсизлиги каби соҳаларда давлат хизматлари электрон шаклда кўрсатилади.\nЯгона интерактив давлат хизматлари порталидан:\n2018 йилда — 38 700 киши;\n2019 йилда — 77 400 киши;\n2020 йилда — 380 000 киши фойдаланди.\n«Ўзбекистон почтаси» АЖнинг олис ҳудудларда жойлашган 50 дан ортиқ почта алоқаси бўлимларида Ягона портал орқали 15 турдаги электрон давлат хизматлари йўлга қўйилиши ҳам муҳим янгиликлардан бўлди.\nЯгона интерактив давлат хизматлари портали Электрон ҳукумат лойиҳаларини бошқариш маркази электрон давлат хизматлари\nФуқаро шахсини тасдиқловчи ҳужжат ўқувчи мобил дастур яратилди


Токиода Олимпия қишлоғи очилди\n23:41 / 13.07.2021\n13 июлда, Олимпиада бошланишига 10 кун қолганда Токиода Олимпия қишлоғи очилди. Объект ўз ичига 21та бинони олган. Бу ерда спортчилар яшаши учун 3600дан кўпроқ хона мавжуд.\nЭътиборлиси, спортчилар учун мўлжалланган каравотлар картондан, матраслар эса пластикдан тайёрланган. Уларни кейинчалик қайта ишлаш мумкин бўлади. Бундай “картон” каравотлар 200 кггача юк кўтара олади.\nЎйинлар ташкилий қўмитаси ишлаб чиққан янги протоколларга кўра, спортчилар Олимпия қишлоғига улар қатнашадиган мусобақалар бошланишидан 5 кун олдин келиб, уни ўз иштирокларини якунлагандан кейин 2 кун ичида тарк этишлари керак бўлади.\nОбъект ҳудудида коронавирус тарқалиши олдини олиш учун алоҳида тиббий блок фаолият юритади. Бу ерда спортчилар ҳар кун коронавирусга тест топширадилар. Улар ниқоб тақиб юришлари ва барча хавфсизлик қоидаларига амал қилишлари лозим бўлади.\nЎйинлар 23 июлда бошланиб, 8 августгача давом этади.\nПандемия туфайли қолдирилган 2020 йилги Ёзги Олимпиада 2021 йил 23 июлида Япониянинг Токио шаҳрида расман бошланади.\n22:29 / 28.07.2021\nОлимпиадага мезбонлик қилаётган Токиода иккинчи кун рекорд даражада кунлик касалланиш қайд этилди\n15:02 / 27.07.2021\nТокиода коронавирус юқтириш ҳолатлари бўйича антирекорд қайд этилди\n14:41 / 26.07.2021\nЯпонияга яқинлашаётган тайфун Токиода кучли ёмғир ва шамолга сабаб бўлиши мумкинлиги айтилмоқда\n22:07 / 25.07.2021\nТокиодаги Олимпия ўйинлари тарихдаги энг қиммат ёзги Олимпиада бўлиши айтилди


ЎзМУда таҳсил олиб бахт топганлар - Уч илдиз\nЎзМУда таҳсил олиб бахт топганлар\nby Тўлқин Эшбек · 09.05.2019\nБахтли инсон унга қандоқ эришганини эҳтиром ила эътироф этади.\nБу шундоқ улуғ даргоҳ ҳақида ўйламай-нетмай гапирадиган (ижтимоий тармоқларда ёзадиган) баъзи собиқ талабаларимизга сабоқ бўлмоғи лозим, дейди Дониш домла. Биз Журфакка қабул қилинган 1980 йилда Маруса опа юқори курсларда таҳсил олишарди. Ижод бўстонида ўзларини намоён эта бошлаган ака-опаларимизга ҳавас билан қарардик. Улар дарсларда фаол иштирок этиши, машғулотларга ҳеч қачон кеч қолмасдан келиши, одоб-ахлоқи, муомала маданияти ҳам қуйи курсларда ўқиётганларга ибрат мактаби эди. Мана, маънан етук Маруса опамиз бугунги бахтига қандоқ эришгани ҳақида ЎзАда ёзганларини эътибор билан ўқиб кўринг. Журфакда ўша анъаналар изчил давом этишини жуда-жуда хоҳлар эдик.\n«Олтин қалам» совриндорлари\nЮракдан ёзиш керак\nИжод кўнгил иши, қалб амри. У ҳудуд, макон танламайди. Жорий йил 3 май – Жаҳон матбуоти эркинлиги кунида ўтказилган журналистика соҳасида «Олтин қалам» XIV Миллий мукофоти ғолиб ва совриндорлари рўйхатида «Дўстлик» ордени соҳибаси, «Инсон ва қонун» газетасининг Навоий вилояти бўйича мухбири Маруса ҲОСИЛОВА ҳам бор. У халқаро ҳамкорлар таъсис этган номинациялар бўйича Хитой Халқ Республикаси элчихонаси томонидан тақдим этилган «Бир макон – бир йўл» лойиҳаси доирасидаги ҳамкорлик» мавзуига бағишланган энг яхши материал учун мукофотга сазовор бўлган. ЎзА мухбири журналистга саволлар билан мурожаат қилди.\n– Нодавлат даврий нашрлар ва хусусий телеканалларнинг нуфузи кундан-кунга ортиб бормоқда. Сизнингча, хусусий нашр ва телеканаллар кишиларнинг маънавиятига қандай таъсир қилмоқда?\n– Менимча, биз «сариқ» матбуот деб атайдиган даврий нашрлар ўрнини веб-сайтлар эгаллаб бормоқда. Чунки, ушбу нашрларда бериладиган “олди-қочди” маълумотларни ҳар лаҳзада ижтимоий тармоқлар, сайтлар узатиб турибди.\nХусусий телеканаллар эса айни дамда давлат каналлари билан рақобатга киришган. Баъзан уларнинг қўли баланд келаяпти ҳам. Сабаби, хориж сериалларини қалаштириб, кетма-кет узатяпти, уларни оилаларда хотин-қизлар болаларини атрофида жамлаб томоша қиляпти. Бир маъракада синфдош дўстларим билан тўпланиб қолдик. Афсуски, эркакларимиз ҳам шу “машмашаларга тўла” фильмларни кўраяпти.\nХусусий телеканалларнинг мақсади реклама орқали бизнесга қаратилганини оддий халқимиз қаердан ҳам тушунсин?! “Борига барака”, деса телевизорга кириб кетгудек бўлиб томоша қилади.\nЎтган йили Президентимиз Ўзбекистон Ёзувчилар уюшмаси фаолиятини янада такомиллаштириш тўғрисида қарор қабул қилди. Соҳада катта ўзгаришлар рўй бермоқда. Мен айтмоқчи бўлганим, шоир, ёзувчилар ва улар яратган асарларни тарғиб қилиш алоҳида белгиланди. Давлат телерадиоканаллари билан ҳамкорлик йўлга қўйилди. Хусусий телеканалларда адабий жараёнга оид бирор кўрсатувга кўзим тушмади. Шоу қилсаям саккизта эстрада хонандаси, байрам дастури қилсаям, ўшалар… Тонгги дастурдаям, тунги дастурдаям ўша-ўша … Адабиётимизнинг заҳматкаш ижодкорлари, ёш ижодкорлари чеҳрасини халққа таништиришга хизмат қиладиган дастурлар тайёрланса, шу халқ учун, ёшларимиз маънавий олами учун фақат фойда бўлади, деб ўйлайман.\nАлбатта, бутун бошли телеканаллар фаолиятини қоралаш ноўрин, халққа манзур бўлаётган, давр муаммоларини очиб бераётган ахборот-таҳлилий кўрсатувлар ҳам бор. Аммо бугун одамлар енгил-елпи нарсаларга қанчалик ўч бўлмасин, телевидение хоҳ хусусий бўлсин, хоҳ давлатники жиддий, салмоқли кўрсатувларни кўпайтириши керак, ОАВ орқали инсонларни маънавиятга, одобга чақиришни кучайтириш лозим.\n– Тошкентда ўқигансиз, бугун бу ерда ижодий муҳит қайнайди. Нега марказга интилмагансиз?\n– Тошкентда биз талабалик давримизда ҳам ижодий муҳит қайнар, адабий жараёнлар қизғин эди.\nТошкент мудом менга яхши хотираларни эслатади. Чунки пойтахтда таҳсил олишдек бахтга ҳам осонликча эришмаганман. Ўрта мактабни тугатганимдан сўнг ҳозирги Мирзо Улуғбек номидаги Ўзбекистон Миллий университетининг журналистика факультетига ўқишга ҳужжат топширганман. Биринчи йил ўқишга киролмаганман. Навоийга қайтганман. Ҳозирги »Кармана овози» газетасида оз муддат ишлаб тажрибамни оширганман. Сўнг ўқишга қабул қилиндим. 1977-1982 йиллар мобайнида талабаликнинг олтин даврини пойтахтнинг диққатга сазовор кўчаларида, маданият ва маърифат масканларида, юз ёшни қарши олган муҳташам Миллий университет кутубхоналарида ўтказганман. Ўқишни тугатиб вилоятга қайтишга тўғри келган. Ўша йиллар Навоий вилояти янги ташкил этилаётган эди. Биз каби ёш кадрларни вилоятга жўнатишган. Ҳудудий нашрларни янада такомиллаштиришга ўз ҳиссамизни қўшганмиз. Орадан вақтлар ўтди. Ижод қилдик, яшадик. Оз бўлсада, вилоятимиз ривожига ўз улушимизни қўшдик. Бундан афсусланмайман. Тошкент эса мен ҳар қачон ошиқадиган, ўзига мени оҳанрабодек жалб қиладиган маскан бўлиб қолаверади.\n–Ижодни севадиган, сўзни қадрлайдиган тажрибали журналист сифатида ёшларга, энди ижод остонасида турган қаламкашларга қандай маслаҳатлар берасиз?\n–Аввало, ёшлар устозлар этагидан маҳкам тутишлари, тажрибали ижодкорлар сабоғини олишлари лозим, деб биламан. Менинг энг катта бахтим – яхши устозларнинг шогирди эканлигим. Миллий университетда ўқиб юрганимда ҳам, иш жараёнларида ҳам салоҳиятли устозларим бўлган. Воҳид Абдуллаев, Очил Тоғаев, Мухтор Худойқулов, Анвар Шомақсудов, Тоҳир Пидаев, Абдуғафур Расулов, Нажмиддин Комилов, Қосим Ҳасанов, Тошпўлат Ҳамидов, Умид Сатторов, Саъдулла Ҳаким, Сайди Умиров, Абдусаид Кўчимов, Одил Ҳотамовлар мени ҳар жабҳада қўллаб қувватлади, ўз тавсияларини бериб чарчашмади. Ҳозир ҳам улар берган ўгитларга мудом амал қилиб келаман.\nЁшлар ўз йўлини тополмасдан, ижоднинг турли йўлларида омади келмасдан адашиб юришида фақат ўзлари айбдор эмас. Уларнинг устозлари ҳам бунга сабабчи. Устоз шогирддан меҳрини, вақтини аямаслиги керак. Улар ёш қаламкашларнинг ижод намунасини таҳрир қилишга, кўриб беришга ҳафсала қилишлари керак. Устоз ёш ниҳолларнинг тўғри ўсишида кўмак берса, улар ҳам тез орада устоздек бўлишга интилади. Бунга жавобан ёш ижодкорлар ҳам юракдан ёзмоғи, чин дилдан ижод қилиши керак.\nДилобар Маматова, Фарҳод АБДУРАСУЛОВ (сурат), ЎзА\nПрезидент фармони билан ижодий ишларга гонорарлар миқдори белгиланди\nЖурфакдан юлдуз бўлган улуғ сиймолар\n10.05.2019 в 20:54\nMenga Marusa opaning fikrlari yoqdi. Inson o’z hayotidan doimo mamnun yashashi kerak. Ijodkor sifatida dunyoqarashlari o’ziga xos. Bizga ham ezgu yo’lida baxtga erishgan ustozlarimizning yo’lidan yurish nasib qilsin.\n24.05.2019 в 13:08\n«Ustoz ko’rmagan shokirt har maqomga yo’rg’alar» degan gap bor xalqimizda. Shuning uchun ustoz ko’rib yuqori marralarga erishishga nima yetsin. Menga Marusa opaning fikrlari juda yoqdi. Ulardan ibrat olsak arziydi.\nMamatxonova Shahlo :\n01.06.2019 в 14:35\n«Менинг энг катта бахтим – яхши устозларнинг шогирди эканлигим.» Шу фикрлари менга жуда ёк,ди. Бу бахт чиндан хар кимга насиб этавермайди.\nNext story Ўзбекистон Республикаси Президенти Шавкат Мирзиёевнинг Хотира ва қадрлаш кунига бағишланган тантанали маросимдаги нутқи\nPrevious story ЎзМУда Ўзбекистон-Исроил халқаро амалий анжуман ўтказилади


Жиззахда Қорахонийлар даврига оид шаҳар қолдиқлари топилди » Ўзбекистон янгиликлари – Zamin.uz\nПойтахтимиздаги Миллий матбуот марказида Ўзбекистон Фанлар академияси Археологик тадқиқотлар институти томонидан «Ўзбекистон археологияси: ютуқлар, муаммолар ва истиқбол» мавзусида матбуот анжумани ўтказилди.\nСамарқанд вилояти Кофирқальа ёдгорлигида ёғоч панно қолдиқлари топилиб, таъмирланган. Наманган вилояти Ахсикент ёдгорлигида казишма объектлари музейлаштирилди. Самарқанднинг қадимий ўрни Афросиёб ёдгорлигидан топилган илк ўрта асрларга мансуб деворий суратлар ҳозирги замон талаблари асосида таъмирланди.\nБухоро воҳасини қадимдан ўраб олган воҳа девори – Кампир девор қолдиқлари ўрни очилди. Термиз шаҳар ёдгорлигида ер ости Будда ибодатхонаси ва ундан «ступа», буддавий роҳиб ҳайкали ва маъбудларнинг колдиклари топилди. Зарафшон воҳаси ва Амударё дельтасида олиб борилган тадқиқотлар туфайли Калтаминор маданиятининг ривожланиши ва унинг тараққиёт йўллари, хронологияси ва ёдгорликларнинг геологик ҳолатини ўрганиш бўйича янги маълумотлар қўлга киритилди.\nМамлакатимизда 3 та Темур дарвоза бор. Уни айрим тарихчилар, журналистлар нотўғри талқин қилишади. Биринчиси, Жиззах яқинидаги «Илон ўтди» дарасида жойлашган. Иккинчиси, Сурхондарё ва Қашқадарё вилоятлари оролиғидаги Дарбанд ҳудури яқинида, учинчиси, Самарқанд вилояти Қўшработ туманида. Тадбирда бу дарвозаларнинг номи ОАВ да тўғри талқин қилиниши кераклиги ҳақида ҳам тўхталиб ўтилди.\nЯнгиликлар » Жамият » Жиззахда Қорахонийлар даврига оид шаҳар қолдиқлари топилди\n20:03 Мексикадаги кўл тубидан коинотнинг қадимий модели топилди


Муҳим лойиҳа бўйича миллий маслаҳатлашув ташкил этилди\nЎзбекистон Республикаси БМТнинг Инсон ҳуқуқлари бўйича кенгаши аъзолигига 2021-2023 йиллар даврида сайланиш учун номзодини илгари сурмоқда. Бундай муҳим қадам Президентимиз Шавкат Мирзиёев ташаббуси билан мамлакатимизда кейинги йилларда амалга оширилаётган ва бутун дунёда эътироф этилаётган шиддатли ҳамда барқарор демократик жараёнлар талабидир.\nШу муносабат билан “Ўзбекистон Республикасининг инсон ҳуқуқлари соҳасидаги кўнгилли мажбуриятлари” лойиҳаси ишлаб чиқилди. Жорий йилнинг 12 июлида Тошкент шаҳрида ушбу лойиҳанинг муҳокамаси бўйича миллий маслаҳатлашув бўлиб ўтди.\nТадбирда Ўзбекистон Республикаси Олий Мажлиси Сенати аъзолари ва Қонунчилик палатаси депутатлари, сиёсий партияларнинг парламент қуйи палатасидаги фракциялари аъзолари, Вазирлар Маҳкамаси, Олий суд, Конституциявий суд, турли вазирлик, ташкилот ва муассасалар вакиллари ҳамда фуқаролик жамияти институтларининг фаоллари қатнашди.\nИнсон ҳуқуқлари бўйича Ўзбекистон Республикаси Миллий маркази директори Акмал Саидов машваратни очар экан, Ўзбекистон БМТнинг фаол аъзоларидан, хусусан, Инсон ҳуқуқлари бўйича кенгашга асос солган давлатлардан бири ҳисобланишини таъкидлади. Мамлакатимиз инсон ҳуқуқларини глобал кўламда ҳимоя қилишнинг ғоят муҳим воситаси бўлмиш мазкур Кенгашни ташкил этиш бўйича музокараларда ва бу йўналишда амалий чора-тадбирлар мажмуини қабул қилиш жараёнларида иштирок этган.\nМамлакатимиз бугунги кунда ҳам БМТнинг Инсон ҳуқуқлари бўйича кенгаши фаолиятини мустаҳкамлашга доир саъй-ҳаракатларни изчил қўллаб-қувватлаб келмоқда. Ўзбекистон айни пайтга қадар мазкур Кенгашга аъзо бўлмаган. Шу маънода, Инсон ҳуқуқлари бўйича кенгаш аъзолиги учун сайловларда ўз номзодини кўрсатишга қарор қилгани Ўзбекистонинг инсон ҳуқуқларини рағбатлантириш ва ҳимоя қилиш ишига содиқлигини яна бир бор тасдиқлайди.\nМиллий маслаҳатлашув иштирокчилари эътиборига “Ўзбекистон Республикасининг инсон ҳуқуқлари соҳасидаги кўнгилли мажбуриятлари” лойиҳаси тақдим этилди.\nЛойиҳада кейинги даврда Ўзбекистоннинг инсон ҳуқуқларини рағбатлантириш ва ҳимоя қилиш соҳасида эришган ютуқлари, халқаро мажбуриятлар ва келишувларнинг миллий даражада рўёбга чиқарилиши бўйича қўлга киритилган натижалар, инсон ҳуқуқларини таъминлашнинг халқаро ва минтақавий тузилмалари билан ҳамкорлиги самаралари қайд этилган.\nЭнг асосийси, лойиҳада Ўзбекистон Республикаси БМТнинг Инсон ҳуқуқлари бўйича кенгаши аъзолигига сайланса, 2021-2023 йилларда амалга ошириши кўзда тутилаётган кўнгилли мажбуриятлари санаб ўтилган. БМТ талаби бўйича учта асосий йўналишда – халқаро, минтақавий ва миллий даражаларда бажарилиши мўлжалланган ушбу ихтиёрий вазифалар рўйхати бир қанча бандлардан иборат.\nБМТ Бош Ассамблеясининг 60/251-резолюциясига мувофиқ тайёрланган ушбу ҳужжат бўйича музокараларда турли вазирлик, ташкилот ва муассасаларнинг инсон ҳуқуқлари соҳаси бўйича масъул мутахассислари, илмий муассасалар ҳамда нодавлат нотижорат ташкилотлари вакиллари ўз таклиф ва тавсиялари билан иштирок этди.\nБу амалий таклифлар истиқболда Ўзбекистон зиммасига оладиган инсон ҳуқуқлари соҳасидаги кўнгилли мажбуриятлар бўйича ягона ёндашувни шакллантиришга хизмат қилади.


ЎзА - Болаларни миграция оқибатларидан ҳимоя қилиш масалаларига бағишланди\n10.07.2018 22:47 Чоп этиш версияси\nБолаларни миграция оқибатларидан ҳимоя қилиш масалаларига бағишланди\nТошкентда "Жануби-шарқий, Жанубий ва Марказий Осиёда миграциянинг зарарли оқибатларидан болаларни ҳимоя қилиш" халқаро лойиҳасининг очилишига бағишланган тадбир бўлиб ўтди.\nЎзбекистон Хотин-қизлар қўмитаси билан БМТнинг Болалар жамғармаси (ЮНИСЕФ) ҳамкорлигида ташкил этилган анжуманда тегишли вазирлик ва идоралар, халқаро ташкилотлар вакиллари, экспертлар гуруҳи иштирок этди.\nЎзбекистон Республикаси Бош вазири ўринбосари, Хотин-қизлар қўмитаси раиси Т.Норбоева, ЮНИСЕФнинг мамлакатимиздаги ваколатхонаси раҳбари С.Грауман ва бошқалар Ўзбекистонда болаларни миграция оқибатларидан ҳимоя қилишга қаратилган чора-тадбирлар ижроси муваффақиятли амалга оширилаётганини таъкидлаган ҳолда, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ижросини юксак баҳолади.\nМамлакатимизда меҳнат миграциясининг оила ва болаларга таъсирини ўрганиш орқали болалар ҳуқуқларини ҳимоя қилиш, миграциянинг салбий оқибатларини бартараф этишга қаратилган манзилли ишлар олиб борилмоқда. Ноқонуний миграцияга қарши курашишда халқаро ташкилотлар билан ҳамкорликда амалга оширилаётган қатор лойиҳалар мигрант оилаларнинг фарзандларини ижтимоий-иқтисодий қўллаб-қувватлашга қаратилган.\nТадбирда мамлакатимизда болаларга васийлик қилишнинг умумқамровли стратегиясини ишлаб чиқиш, оила типидаги муқобил васийлик тизимини янада ривожлантириш, болалар ва ёшлар ишлари бўйича омбудсман лавозимини жорий этиш масалалари атрофлича муҳокама қилинди.\nАнжуман доирасида Ўзбекистон Хотин-қизлар қўмитаси томонидан ЮНИСЕФнинг мамлакатимиздаги ваколатхонаси ва Европа Иттифоқи билан ҳамкорликда болаларни миграция таъсиридан асрашга қаратилган лойиҳанинг ишга туширилгани маълум қилинди. Унга кўра, 2018-2020 йилларда Бухоро, Фарғона, Сурхондарё ва Хоразм вилоятларида миграциянинг салбий оқибатларига дуч келган оилалар ва болаларга ижтимоий-маънавий кўмак кўрсатилади. Чет элга ишлашга кетган оилалар ва уларнинг фарзандлари эҳтиёжини аниқлашга йўналтирилган тадқиқотлар ўтказилади.\n– Бугунги кунда миграция муаммоси глобал характерга эга, – деди Европа Иттифоқининг мамлакатимиздаги элчиси Эдуардс Стипрайс. – Бу ҳолат кўпроқ болалар ҳаётига салбий таъсир кўрсатмоқда. Бундай ҳолатларнинг олдини олиш мақсадида Европа Иттифоқи ҳам "Жануби-шарқий, Жанубий ва Марказий Осиёда миграциянинг зарарли оқибатларидан болаларни ҳимоя қилиш" лойиҳасида иштирок этмоқда. Бу жараёнда минтақа мамлакатларида бу каби муаммоларни юзага келтираётган сабаблар ўрганилиб, унинг ечими бўйича аниқ тавсиялар ишлаб чиқилади.\nТадбир доирасида Ўзбекистонда "Болалар ҳуқуқлари тўғрисида"ги Конвенциянинг бажарилишини ташкил этиш масалалари бўйича Идоралараро мувофиқлаштирувчи кенгашнинг навбатдаги йиғилиши бўлиб ўтди. Унда ҳужжат ижросини таъминлаш мақсадида мамлакатимизда ишлаб чиқилган Миллий ҳаракатлар дастури асосида амалга оширилаётган ишлар муҳокама қилинди.\nМалоҳат Ҳусанова, Отабек Мирсоатов (сурат) ЎзА


Стандартлаштириш, сертификатлаштириш ва техник жихатдан тартибга солиш илмий-тадқиқот институти\nФункция ва вазифалар Норматив-ҳуқуқий ҳужжатлар Раҳбарият Бўш иш ўринлари Ёрдам\nЯнгиликлар Фотогалерея Бизнинг журналлар\nМувофиқликни баҳолаш илмий-тадқиқот бўлими Техник қўмиталарни мувофиқлаштириш ишлаб чиқариш ва таржима бўлими Стандартлар экспертизаси бўлими Стандартларни сотиш ва маркетинг тадқиқотлари бўлими Стандартлаштириш илмий-тадқиқот бўлими Сертификатлаштириш бўлими Путур етказмасдан текшириш ва синаш бўлими Бухгалтерия ва молия-иқтисодиёт бўлими Халқаро муносабатлар бўлими Журнал ҳақида Хўжалик ишлари бўлими Кадрлар бўлими\nСтандартлаштириш хизматлар Метрология хизматлари Сифат менежментини сертификатлаштириш бўлими Ходимларнги сертификатлаштириш органи\nЎқув курслари Марказ фаолияти Масофадан ўқитиш Ўқув курслар режаси Ўқув курсларига буюртма бериш Электрон кутубхона\nИнсоният йигирманчи аср ниҳоясида бир туркум муаммоларга дуч келдиким, улар бевосита ахборот телекоммуникация соҳасидаги жиддий ўзгаришлар, хусусан ахборот технологияларининг жадал суръатлар билан ривожланишига боғлиқ. Таълим, ишлаб чиқаришнинг турли жабҳаларига янги ахборот коммуникация воситалари кириб кела бошлади. Интернет глобал компютер тармоғини ривожланиши бутун дунё таълим тизимини такомиллаштиришнинг янги йўналишларини очилишига сабаб бўлди. Биринчидан, ўқув муассасаларининг техник таъминотини кескин ўзгариши, дунёвий ахборот ресурсларга кенг йўл очилиши ўқитишнинг янги шакл ва усулларидан фойдаланиш заруратини келтириб чиқарди.\nЗамонавий ахборот ва коммуникация технологиялари воситаларини таълим жараёнига кириб келиши анъанавий ўқитиш усулларига қўшимча равишда янги ўқитиш шакли - масофавий ўқитиш яратилишига омил бўлди.\nМасофавий таълимда таълим олувчи ва ўқитувчи фазовий бир-биридан ажралган ҳолда ўзаро махсус яратилган ўқув курслари, назорат шакллари, електрон алоқа ва Интернетнинг бошқа технологиялари ёрдамида доимий мулоқотда бўладилар. Интернет технологиясини қўллашга асосланган масофавий ўқитиш жаҳон ахборот таълим тармоғига кириш имконини беради.\nМасофавий ўқитиш барча таълим олиш истаги бўлганларга ўз малакасини узлуксиз ошириш имконини яратади. Бундай ўқитиш жараёнида таълим олувчи интерактив режимда мустақил ўқув-услубий материалларни ўзлаштиради, назоратдан ўтади, ўқитувчининг бевосита раҳбарлигида назорат ишларини бажаради ва гуруҳдаги бошқа «вертикал ўқув гуруҳи» таълим олувчилари билан мулоқотда бўлади.\nМасофавий ўқитишда турли хил ахборот ва коммуникация технологияларидан фойдаланилади. Масалан, анъанавий босма усулига асосланган ўқитиш воситалари (ўқув қўлланма, дарсликлар) талабаларни янги материал билан таништиришга асосланса, интерактив аудио ва видео конференциялар маълум вақт орасида ўзаро мулоқотда бўлишга, електрон почта тўғри ва тескари алоқа ўрнатишга, яъни хабарларни жўнатиш ва қабул қилишга мўлжалланган. Олдиндан тасмага муҳрланган видеомаърузалар таълим олувчиларга маърузаларни тинглаш ва кўриш имконини берса, факсимал алоқа, хабарлар, топшириқларни тармоқ орқали тезкор алмашиниш таълим олувчиларга ўзаро тескари алоқа орқали ўқитиш имконини беради.\nЮқоридагиларга асосланиб, таълим жараёнига оид айрим терминлар тавсифи ва таърифларни келтириб ўтамиз.\nМасофавий таълим - масофавий ўқитишга асосланган таълим.\nМасофавий ўқитиш - ўзаро маълум бир масофада Интернет технология ёки бошқа интерактив усуллар ва барча ўқув жараёнлари компонентлари - мақсад, мазмун, метод, ташкилий шакллар ва ўқитиш усулларига асосланган таълим олувчи ва ўқитувчи ўртасидаги муносабат.\nМасофавий ўқитиш тизими - масофавий ўқитиш шартлари асосида ташкил етиладиган ўқитиш тизими. Барча таълим тизимлари сингари масофавий ўқитиш тизими ўзининг таркибий мақсади, мазмуни, усуллари, воситалари ва ташкилий шаклларига ега.\nМасофавий ўқитишнинг педагогик технологиялари - танланган ўқитиш концепциясига асосланган масофавий таълимнинг ўқув-тарбиявий жараёнини таъминловчи ўқитиш методи ва услублар мажмуаси.\nИнститутнинг малака ошириш маркази томонидан институтда масофадан ўқитишни жори қилиш бўйича ишлар амалга оширилмоқда.\nЎқув курслар режаси\nЎқув курсларига буюртма бериш\nElektron pochta : smsiti@mail.ru\nМувофиқликни баҳолаш илмий-тадқиқот бўлими\nСтандартлаштириш илмий-тадқиқот бўлими


2. Қизилқумга мансуб эндемик ўсимлик.\nПоясининг бўйи 60 см гача етадиган, деярли асосидан шохланувчи, шохчалари якка бошчали, тўп гуллари ёйиқ, кўп йиллик ўт. Баргларининг устки томони яшил рангли, чалкаш тукли, йўғон томирли, пастки томони кулранг қалин тукли. Ёпирма барглари чўзиқ наштарсимон, патсимон бўлинган, бандли, бандининг асоси бироз кенгайган, оқиш қалин тукли. Поядаги барглари бандсиз кенг наштарсимон, сийрак тишсимон тиканли. Саватчаси кенг цилиндрсимон. Тожи сариқ. Уруғи деярли тўрт қиррали, кулранг. Июнь–август ойларида гуллаб, меваси август–сентябрда етилади.\nБухоро, Навоий вилоятлари: Қизилқумдаги қолдиқ тепаликлар (Қўнғиртоғ, Етимтоғ ва Оқтоғлар)да тарқалган.\nҚолдиқ тепаликлардаги тошли, тош-шағалли ёнбағирларда ўсади.\nБу тур алоҳида тупроқ шароитига мослашганлиги учун камайиб бормоқда.\n1964 йили ЎзР ФА Қизилқум чўл станцияси тажриба майдонида экиб ўстирилган. Ўсиб чиққан ниҳоллар шу йилнинг ўзидаёқ қуриб қолган.


«Қора оққуш ҳодисаси»: пандемиянинг жаҳон молия бозорига таъсири ҳақида\n19:26 / 15.04.2020\nҲар қандай кутилмаган катта ҳодиса – у хоҳ салбий бўлсин, хоҳ ижобий – инсоният тарихида чуқур из қолдиради. Бундай ҳодисалар фан тилида «қора оққуш ҳодисаси» (black swan event) деб аталади.\n2019 йил декабр ойида Ухан шаҳрида бошланган Covid-19 эпидемиясининг дунёга таъсирини бундан бир неча ой олдин тасаввур қилиш қийин эди. Ҳатто баъзи мутахассислар Covid-19’ни мавсумий грипп ёки бошқа ўпка касалликларига ўхшатишди, ваҳима қилишга ўрин йўқлигини таъкидлашди.\nБу – худди қора оққушнинг Австралия қирғоқларида мавжуд эканига орнитолог олимлар ишонмай келишгани, токи 1697 йилда уни кўриб ҳайратда қолганларидек, юзага келиб турган пандемия кўпчилик учун ҳақиқий «сюрприз» бўлди.\nАвстралия жанубий-ғарбий қирғоқларида учрайдиган қора оққуш\n«Қора оққуш ҳодисаси» ибораси илм-фан, молия ва технология тарихида кутилмаганда содир бўладиган, содир бўлиши эҳтимоли жуда паст бўлган, аммо содир бўлса жиддий зарар келтирадиган ҳодисаларга ишлатилади.\nБундай ҳодисаларнинг мураккаб томони шундаки, уларнинг қачон содир бўлишини ва воқеаларнинг қайси томонга ва қанчалик тез ривожланишини тахмин қилишнинг имкони йўқ. Иқтисодчилар тили билан айтганда, кейинги воқеалар ривожини тахмин қилиш учун маълумотлар етарли эмас.\n«Қора оққуш» ҳодисасининг иқтисодий зарари мисли кўрилмаган бўлади, уни олдиндан тахмин қилиб бўлмайди, уни фақат тўғри иқтисодий сиёсат орқали кам талафот билан ўтказиш мумкин.\nБунга курка ҳақидаги масални мисол қилиб келтирсак бўлади. Курка тухумдан чиққанидан бошлаб минг кун давомида хўжайини уни уч маҳал овқат билан сийлайди ва унга яхши муносабатда бўлади. Ҳатто курка «инсонлар бизнинг ҳақиқий дўстимиз» деб ўйлашни бошлайди... Токи ўша машъум минг биринчи кун келмагунча. Шукроналик куни тонгида курка учун мисли кўрилмаган воқеа содир бўлади, меҳрибон хўжайини ундан мазали таом тайёрлашни режалаштирганди.\nҚуйидаги расмда 1000 кун давомида курканинг хўжайинига бўлган ишончи ошиб боришини кўришимиз мумкин, 1001-кун эса ўша ишонч батамом йўқ бўлади.\nШукроналик куни тонгидаги курканинг ҳолати.\nМанба: The Black Swan, Нассим Николас Талеб\nДунё иқтисодиёти охирги 10 йил давомида нисбатан барқарор, 3 фоиз атрофида ўсгани натижасида Жаҳон банки мутахассислари январь ойи бошида 2020 йил учун глобал ЯИМнинг 3,6 фоизга ўсишини тахмин қилишаётган эди. Бугунги кунда эса аксинча, глобал ЯИМ 2019 йилга нисбатан 3 фоизга қисқариши кутилмоқда, яъни фарқ – 6,6 фоиз. Бу эса ҳақиқий «қора оққуш ҳодисаси» юз берганидан далолатдир.\nЖССТ 12 мартда пандемия эълон қилгунига қадар хориж ОАВда «ваҳимага ўрин йўқ» қабилидаги мақолаларнинг чиқиши ҳам кўпчиликни чалғитди, десак муболаға бўлмайди.\nАслида Covid-19’нинг дунё бўйлаб экспоненциал ўсишини англаш унчалик қийин эмас эди. Буни тушуниш учун «экспоненциал ўсиш»ни иқтисод фани дарсларида талабаларга тушунтиришда ишлатиладиган машҳур мисол – нилуфар гулининг ботқоқлик юзасини 30 кунда қоплашини эслаб ўтишимиз кифоя.\nТалабаларга савол қўйилади: «Нилуфар гулининг сони ҳар куни икки баробар ўсса, қачон ботқоқлик юзасини нилуфар гули 50 фоиз эгаллайди?»\nЖавоб эса оддий – 29-кунда. Ўттизинчи куни эса ўша 29 кун давомида кўпайган гуллар сонига тенг гуллар пайдо бўлади. Тасаввур қилинг, беморлар сонининг бир кунда 50 миллиондан 100 миллионга, ёки 1 миллиарддан 2 миллиардга кўпайишини...\nХалқаро валюта жамғармасининг ҳисоботига кўра, жаҳон иқтисодиёти пандемия натижасида 9 триллион АҚШ доллари миқдорида зарар кўриши кутилмоқда.\nБу зарарнинг минтақалар кесимидаги ҳолати қуйидаги расмда берилган. Унга кўра, Европа давлатлари ЯИМ -8,0 фоизгача, АҚШ -5,9 фоиз ва Россия -5,5 фоиз атрофида зарар кўриши мумкин. Хитой ва Ҳиндистон каби Осиё давлатларида эса ЯИМ ўсиши ижобий кўринишда давом этади. Ўзбекистонда ЯИМнинг ўсиши 2020 йил учун 1,8 фоиз деб тахмин қилинмоқда.\nПандемиянинг 2020 йилда жаҳон давлатлари ЯИМига таъсири бўйича прогноз, фоизларда\nМанба: Халқаро валюта жамғармаси\n2020 йилда глобал иқтисодиётнинг ўртача 3 фоизга, жаҳон савдо айланмасининг 11 фоизга қисқариши кутилмаган тезлик билан содир бўлди ва айни пайтда унинг тикланиши 2021 йилга келиб V-шаклида (5,8 фоиз ва 8,4 фоиз мос равишда) бўлиши кутилмоқда. Бу ерда пандемиянинг қанча давом этиши ва вакцинанинг қачон оммавий равишда қўлланилиши юқоридаги таҳлилларнинг қанчалик тўғри чиқишида асосий омил ҳисобланади.\n1980 йилдан бери глобал ЯИМ ўсиши, фоизларда\nХалқаро валюта жамғармаси бош иқтисодчиси Гита Гопинатнинг баёнотига кўра, пандемия натижасида жаҳон иқтисодиёти 9 триллион АҚШ доллари миқдорида зарар кўради. Бу – Япония ва Германия ЯИМининг биргаликдаги ҳажмидан ҳам кўпроқ демакдир.\n«Қора оққуш» ҳодисасининг яна бир хислати шундаки, у қанчалик чуқур бўлса, шунчалик тез тикланиши эҳтимоли ҳам бор. Бироқ бу сафарги молиявий инқироз 2008 йилдаги инқироздан ҳам анча жиддий тус олишини тан олиш керак, буни ҳатто охирги 100 йилликдаги энг йирик молиявий инқироз деб атаса ҳам бўлади.\nҚуйидаги расмда жаҳоннинг энг йирик 500та (S&P500) компанияси акцияларининг неча кунда «Айиқ бозори» (Bear market) циклида сотилганини кўришимиз мумкин.\n«Айиқ бозори» цикли\nЭпидемия натижасида жаҳон молия бозори 1929 йилдаги инқироздан ҳам жиддий зарар кўриши мумкин. Ўшанда S&P500 акцияларининг 20 фоизга арзонлашиши учун 30 кун талаб қилинган бўлса, Covid-19 бошлангандан кейин бунга атиги 16 кун етарли бўлди.\nАлбатта, бу ерда молия бозорининг 2020 йилда 1929 йилга нисбатан анча сезувчан бўлиб қолгани ва бугунги кунда жаҳон ҳамжамиятининг инқироз билан ишлашда нисбатан анча тажриба тўплаганини ҳам ҳисобга олсак, бу сафарги инқироздан тез чиқиб кетишга умид қилсак бўлади.\nБунинг учун жаҳон ҳамжамияти иқтисодиёт, сиёсат ва соғлиқни сақлаш соҳаларида узвий мустаҳкам ҳамкорликни амалга ошириши ва ўзаро ҳамжиҳатликнинг аҳамияти ҳар доимгидан муҳимлигини англаб етиши лозим. Мамлакатлараро молиявий кўмак, биргаликда вакцина ишлаб чиқиш ва ўз вақтида ахборот алмашинуви эса муаммонинг кенг кўлам олиб кетишини олдини олишда асосий восита ҳисобланади.\nҲар бир ҳодисадан хулоса чиқарганимиз каби, бу сафарги «қора оққуш ҳодисаси»дан ҳам тегишли хулосаларни чиқариб олишимиз керак, у бизга керакли дарсларни беряпти.\nЖорж Вашингтон университети магистри, молиявий таҳлилчи.\n19:09 / 18.03.2021\n«Регуляторга кўпроқ имконият бериш керак». Молия бозори ривожига нималар тўсиқ бўлмоқда?


Лоторея, психология ёки математика? Испания Де Хеанинг ялқовлиги учун мағлуб бўлди (фото) - Zamin.uz\n14:30 / 06.07.2018\nЛоторея, психология ёки математика? Испания Де Хеанинг ялқовлиги учун мағлуб бўлди (фото)\nИнтернетда Россиянинг Испания устидан қозонган ғалабаси ҳақлими ёки шунчаки омад, деган тортишувлар давом этмоқда. Ва ушбу савол мени ҳам қийнаб келган эди. Лекин пенальтилар сериясида бир лаҳза бўлдики, барча саволларга жавоб топилди; бу Сергей Игнашевичнинг марказга йўллаган аниқ зарбаси, Испания посбони Давид де Хеа эса хатога йўл қўйди ва ўнг томонга сакради. Айтишингиз мумкин, россиялик ҳимоячининг зарбасини нима алоқаси бор? Бироқ амалда айнан ушбу лаҳза испанларнинг Россияга қарши ўйинга бўлган муносабатини кўрсатиб берди: испанлар ушбу баҳсга жиддий ҳозирлик кўрмаган.\nАкс ҳолда Давид рақибларининг тўпни қай тарафга йўллашини билар эди. Черышев ва Дзюба каби ҳужумчилар одатдагидан бошқача тепса ҳам, 38 ёшли ҳимоячи билан бўлган зарбада аниқ ёрдам берар эди. Сергей Игнашевич барча 11 метрлик жарима зарбаларини бир хил усулда амалга оширади: «тўсин»дан аниқ марказ бўйлаб. Ҳимоячи охирги маротаба бошқача усулда 2016 йили «Амкар»га қарши ўйинда тепган экан. Сергейнинг қатъийлиги ва испанларнинг умуман тайёргарлик кўрмагани ўз ишини бажарди. Стратегик нуқтаи назардан дарвозабон жойидан жилмаган бўлар эди. Аммо Де Хеа буни билмаган ва бу испанларга мундиалдан чиқиб кетиш билан якун топди.\nИспанларнинг эгоистик характери остида Россия терма жамоаси дарвозабонининг жиҳатлари яққол кўриниб турди. Ўйинни ҳимоядан қурган Станислав Черчесов ўйиннинг якунини пенальтиларга боришини таҳмин қилган ва бунга муносиб тайёргарликни кўрган. Бундай ҳолатларда мураббийнинг иши битта: дарвозабонга қалам билан блокнот топширилади ва фойдасиз, таваккал сакрашлар ўрнига монитор олдида рақибни ўрганади. Буни посбонлар учун уй вазифаси десак ҳам бўлади. Ўзининг истеъдодига умид қилган Де Хеадан фарқли равишда тажрибали ва ёши катта Акинфеев рақибнинг ўйинларини эринмасдан кўриб чиққан. Бу меҳнатнинг оқибатида 5 зарбанинг 2 таси қайтарилди. 40 % - натижа жисмоний жиҳатдан пенальти қайтариш учун мукаммал бўлмаган посбон учун ажойиб кўрсаткич.\nЗарба берувчини ўрганиш 11 метрлик зарбани қайтаришда имкониятларни оширади. Бунга бир мисолни келтириш лозим деб топдим. Петр Чех Европа чемпионлар лигасининг финалида Арьен Роббеннинг пенальтисини қайтаргани эсингиздами? 95-дақиқадаги ажойиб сейв «аристократлар»га пенальтилар серияси қадар етиб боришни ва кейинчалик «Челси» ғалаба қозонишини ҳам таъминлаб берди. Чех ўйиндан кейин ўзининг сакрашини қуйидагича изоҳлаб берган:\n«Биз иккимиз ҳам жуда чарчаган эдик. Арьеннинг чап оёғи билан зарба беришини, лекин қай тарафга йўналтиришини билмас эдим: у ҳар доим турли томонга тепади. Иккимиз ҳам чапақаймиз ва мен чапақай футболчи каби ўйлай бошладим: «Мен чарчадим ва зарбани аниқлик билан эмас, куч билан тепаман. Шундай экан, ўзимга нисбатан ўнг томонга тепаман».\nВа мен чап тарафга сакрадим» (Чехнинг Sky Sports га берган интервьюдан)\nШундай экан рақибни ўрганиш ва таҳлил қилиш унинг устидан ғалаба қозонишга хизмат қилади.\nРоссия терма жамоаси пенальтилар сериясида Испанияни мағлуб қилиб чорак финалга чиқди\n2-07-2018, 00:30, Спорт\nДе Хеа мухлислардан хафа: «Ахир мен ҳеч кимни ўлдирмадимку?»\n18-06-2018, 11:27, Спорт\n16-06-2018, 19:26, Спорт\nДавид Вилья: “Асенсио Испания термаси асосий таркибида тўп тепишга лойиқ”\n30-08-2017, 01:51, Спорт\n18-04-2015, 23:06, Спорт\n21-01-2015, 23:28, Спорт


"Жаноб ҳоким, жаноб прокурор, камбағалнинг ерини тортиб олиб, кимга сотмоқчисиз?"\n28 май 2022, Тошкент вақти: 13:13\nноябр 13, 2021\nМоҳичеҳра Муҳаммадиева лалми ерни обод қилиш учун бутун оиласи билан икки йил ишлади.\nҚашқадарё вилоят, Китоб туман, Сарой маҳалласидан OzodMikrofonга арз қилган ўқитувчи Моҳичеҳра Муҳаммадиеванинг шикоятига кўра, у оиласи билан 2019 йилда лалми ва ташландиқ ерни ҳокимнинг қарори билан олиб, деҳқон хўжалиги ташкил қилган. Аммо орадан икки йил ўтганидан сўнг прокуратура асоссиз протест киритгандан сўнг, ҳоким ўз қарорини бекор қилган:\nКадастр чизиб берган харита.\n“Лалми ердан 2019 йилда 40 сўтих ер олган эдик. Кадастр ер ўлчаб берди, давлат хизматлари Марказидан рўйхатдан ўтдик. Фермер ва деҳқон хўжаликлари кенгаши билан шартномани туздик. Уларнинг бадал тўловларини, солиқларни юз фоиз тўлаганмиз. Икки йил давомида у ерга камида 600 миллион сўм харажат қилдик. Ерни текислаш учун бульдозер бир ҳафта ишлади. 200 метр чуқурликдан артезиан кавлатиб, лалми ерга сув чиқартирдик. 180дан ортиқ бодом ва писта дарахтларини сотиб олиб экдик. Тўрт сўтихга яқин жойни фақат бир томонини, қибла сарини девор қилиб, лимонхона қилдик ва 30 туп кўчат ўтқаздик.\nОилада саккиз киши турамиз. Ҳаммамиз шунга ёпишиб икки йил ишладик. Энди кўчатларимиз олиб, кўкариб ҳосилга кирай деганда бир сохта тадбиркор гўё отамнинг номига 1,5 гектар токзори бор, амакимларни ерига обориб мана бу ерда бунча жойи бор деб, прокуратурага ёлғон кўрсатмалар берибди. Прокурор ҳам текшириб ўтирмай шартта протест киритибди, ҳоким Алишер Зокиров ҳам уни қаноатлантирибди. Улар бизни ҳатто огоҳлантиришмаган, келиб ўрганишмаган, бизнинг инсоний ҳуқуқларимизни топтаб, шунча меҳнат қилган еримизни тортиб олишмоқчи.\nТуман ҳокимининг қарори.\nПрокуратура бизни ўзбошимчалик билан ерни олганимизда айблабди. Ахир ҳокимнинг қарори борку, кадастр харитаси борку, ҳамма ҳужжатлар қонунийку. Лалми, ташландиқ ерни обод қилганимиздан, сув чиқарганимиздан сўнг, унинг харидори пайдо бўлиб қопти. Жаоноб прокурор, жаноб ҳоким, камбағалнинг болаларини чирқиратиб, бу ерни кимга сотмоқчисиз? Наҳот сизларда инсоф, виждон бўлмаса. Икки йил бу ерни ер қилгунча она сутимиз оғзимидан келдику, ўқитувчи қўлларим қавариб кетдику. Ҳокимлар ўзгаргани билан хоҳлаган ишини қилиш мумкинми?\nOzodMikrofon рукни остида берилаëтган фикр ва мулоҳазалар оддий ўзбекистонликларнинг шахсий кўз қарашлари ифодаси ва бу мулоҳазалар учун Озодлик таҳририяти масъул эмас!.\n“Темир дафтар”дагиларга уй йўғу, мошинаси борларга бор!”\nКластер пахтани сотиб бўлди, лекин икки йилдан буён мироблар ҳақини бермайди\n“Судларда адолат қолмабди – юрист сифатида ўзим ишонч ҳосил қилдим”\n“Ижтимоий ҳимояга муҳтож бўлган ногиронлар қийналиб яшашга мажбур экан!”


Ўқитиш услубияти – «Умид» ИДУМИ\nВатанимиз мустақилликка эришгандан сўнг мамлакатимизда чет тилларини ўрганишга катта эътибор бериб келинмоқда. Жумладан, 2012-йил 10-декабрда қабул қилинган «Чет тилларини ўрганиш тизимини янада такомиллаштириш тўғрисида»ги Ўзбекистон Республикаси Президентининг қарори ҳамда 2013–2014-ўқув йилидан бошлаб умумтаълим мактабларининг биринчи синфларида хорижий тилларни узлуксиз ўргатишнинг…\n21.05.2017 Ўқитиш услубияти Фикр билдирилмаган\n🔥816 марта кўрилди\n26.06.2016 Ўқитиш услубияти Фикр билдирилмаган\n🔥649 марта кўрилди\n05.06.2016 Ўқитиш услубияти Фикр билдирилмаган\n🔥217 марта кўрилди\n25.04.2016 Ўқитиш услубияти Фикр билдирилмаган\nАквариум методи ўқувчи-талабаларга муаммони “Жамоа олдида” муҳокама этишни таклиф этади. Гуруҳ муаммо бўйича у ёки бу диалогни олиб боришда ишонган иштирокчини танлайди. Баъзида бу бир нечта хоҳловчилар бўлиши мумкин. Қолганлари томошабин ролида қатнашадилар. Аквариум деб номланиши ҳам шундан келиб чиққан.…\n🔥505 марта кўрилди\n29.03.2016 Ўқитиш услубияти Фикр билдирилмаган\n25.03.2016 Ўқитиш услубияти Фикр билдирилмаган\n🔥796 марта кўрилди\n20.03.2016 Ўқитиш услубияти Фикр билдирилмаган


Ўқитувчилар қўшимча ишларга эмас, қўшимча дарсларга жалб қилинишининг натижаси қандай бўлмоқда?\nФаолият 26 April 2018 17:04 285\n...Мактабнинг орт дарвозасидан кирган эканман, стадиондан чиқиб қолдим. Бинонинг ташқи томони оддий, усталар таъмирлаш ишларини олиб боришаётган экан. Майдонда болалар берилиб футбол ўйнамоқда. “Умид ниҳоллари” мусобақасининг туман босқичида иккинчи ўринни қўлга киритган ҳам, “Ёш қутқарувчилар” танловида ҳудудда мутлоқ ғолиб бўлган жамоа ҳам айнан шу маскандан чиққан. Мураббий Баҳодир Бобоқуловнинг айтишича, “Ҳоким кубоги” футбол мусобақасида “Энг яхши ўйинчи” номинациясини олган 7-синф ўқувчиси Алимардон Қурбонов ҳам шу стадионда машқ қилган.\n“Ассалому алайкум!” Йўлимда учраган ҳар бир ўқувчи қўлини кўксига қўйганча салом бериб ўтади. Англадимки, бу мактабда нафақат таълим, айни пайтда тарбия билан ҳам жиддий шуғулланилади. Бинонинг ичи ҳам сирти каби: алоҳида шароитлар, замонавий таъмирланган хоналарга кўзингиз тушмайди. Ҳатто директор Муборак Низомованинг хонаси ҳам оддийгина.\n– Эътиборни кўпроқ таълим сифатига қаратамиз. Дарсдан кейин бепул фан тўгараклари ташкил этганмиз. Аввалига иқтидорли, хоҳиши бўлган болалар машғулотларга келган бўлса, ҳозирда ота-оналарнинг ўзлари фарзандларини тўгаракларга мунтазам олиб келишади. Ўқувчиларни жазолаб эмас, тарбиялаб йўлга солишга ҳаракат қиламиз. Дарс қилиб келмаган болани бурчакка турғизиб қўйишдан нима наф? Уларни дарсдан сўнг олиб қолиб, фан ўқитувчилари алоҳида шуғулланишади, – дея изоҳ беради директор.\nМактабдаги 13 та бошланғич, 17 та юқори синфда 902 нафар бола таълим олади. 54 нафар ўқитувчи болалар билан нафақат дарс давомида, балки дарсдан сўнг ҳам шуғулланиши яхши натижа бериши табиий, албатта. Аммо ўқитувчининг ҳам оиласи, болалари бор. Бу уларга оғир ботмасмикин?\n– Жамоамиз яхши. Ҳар куни узоқдан қатнасак ҳам, кечгача дарс ўтсак ҳам, муҳит яхшилиги учун билинмайди, – дейди кимё ва физика фани ўқитувчилари Зуҳра Шомуродова ҳамда Хуршида Пардаева. – Дарсларни кундалик ҳаётга боғлаб, қўшимча маълумотлардан фойдаланиб ўтамиз. Тажрибалар ўтказиб кўрамиз. Фанга қизиққан ўқувчи билан ишлаш жуда мароқли. Айниқса, шогирдларимиз олимпиадада қатнашиб, юқори ўринларни қўлга киритганида барча чарчоқ кетади.\nМактабда аниқ ва табиий фанларга чуқурлаштирилган синф ташкил этилган бўлиб, ўқувчилар иқтидори ва билимига кўра гуруҳларга бўлинган. 9-“В” синф раҳбари Манзура Юсупова бизни билимдонлар билан таништирар экан, уларнинг порлаб турган кўзларидан нималарга қодирлигини уқиш қийин бўлмади. Фан олимпиадасида Умиджон Тиллаев кимёдан, Муниса Тоҳирова инглиз тилидан, Нозима Ниғматова биологиядан, Нигора Зиёева тарихдан муносиб иштирок этишди. Таэквандо бўйича икки карра республика чемпиони Абдулла Сиддиқов ҳам улар билан синфдош. Ўқувчилар билан нафақат гуруҳ раҳбарлари, балки барча ўқитувчилар жиддий шуғулланади. Болаларнинг қабул қилишига кўра қандай усулларда дарс ўтиш кераклиги маслаҳат қилинади. Янги ишга кирган педагоглар тажрибали устозларга бириктирилиши ҳам муваффақиятни таъминлашга асос бўлмоқда.\n– Ҳар ҳафта иншолар танлови ўтказамиз, – дейди директор ўринбосари Барчиной Валиева. – Бу ўқувчиларнинг фикрлаш доирасини кенгайтиради, тасаввурларини ёзма баён қилиш кўникмасини кучайтиради. Синфхоналаримизда ҳуснихат бурчаги, мўъжаз кутубхона ташкил этганмиз. Драма тўгарагида саҳналаштирилган асарлар ҳам кутубхонада қўлма-қўл ўқилади.\nМактаб кутубхонасига ҳам бирровга бош суқмасак бўлмасди. 1 411 та китоб захирасига эга нурли масканга Сапура Орипова мудиралик қилади. 700 дан ошиқ бадиий китоблар ўқувчиларнинг ёшига мос бўлиб, икки йилдан буён вазирлик томонидан янги адабиётлар берилмоқда. Бу йил ҳам 27 номдаги бадиий асарлар келтирилган. Ҳар ойда “Тарғиботчи китобхон” танлови ўтказилади. Ўтган ойда 9-“А” синф ўқувчиси Диёрбек Шерқўзиев ғолиб бўлди. “Бир фарзандга уч китоб”, “Фарзандингизга китоб совға қилинг” каби қизиқарли акциялар ҳам ташкил этилмоқда. Қувонарлиси, “Ғунча” ва “Гулхан” журналларига ўқувчилар ўз ташаббуслари билан обуна бўлиб, ҳар сонини кузатиб боришади.\nПойтахтимизнинг Қўйлиқ мавзесида жойлашган 277-умумтаълим мактабида таълим ва тарбия ана шундай чамбарчас олиб борилиб, ўқитувчиларни қўшимча ишларга эмас, қўшимча дарсларга жалб қилиш орқали ижобий натижаларга эришилмоқда.


Янги Қувасойнинг қадим шамоли – HURRIYAT\nЯнги Қувасойнинг қадим шамоли\n4 oy oldin Behzod 670\nҚувасой шаҳри – Фарғона водийси текислигида жойлашган бўлиб, шимолий томони Фарғона вилоятининг Қува, Тошлоқ туманлари билан, жанубий ва ғарбий томонлари Фарғона шаҳри ва Фарғона туманлари, шарқий ҳудуди эса Қирғизистон Республикасининг Баткен вилояти, Қизил-қия шаҳри билан чегарадошдир.\nҲозирда шаҳар миқёсида 5 та йирик саноат корхоналари: “Қувасойцемент” АЖ, “Кварц” АЖ, “QUVASOY SHIFER HRIZOTIL” МЧЖ, “Электроқишлоққурилиш” корхонаси, “FERGANACEMENT” МЧЖ корхоналари фаолият юритади.\nСаноат корхоналарида асосан цемент, шифер, қурилиш ойналари, темир-бетон маҳсулотлари ва шиша идишлар ишлаб чиқарилади.\nҚувасойнинг замини бўз тупроқ ва тошлоқликдан иборат, ўсимлик дунёси ва ҳайвонот олами ранг-баранг. Бундан ташқари, Олой тоғ тизмаларидан бошлаб, шаҳар марказидан оқиб ўтадиган Исфайрамсой дарёси шаҳар кўркига-кўрк қўшиб туради.\n– Қувасой ҳақидаги илк маълумотлар XIV асрдаги манбаларда учрайди. “Қувасой” сўзининг пайдо бўлиши тўғрисида турли тахминлар мавжуд. Шаҳар XX аср бошларигача Муян номи билан юритилган. Бунга сабаб қишлоқ яқинида Муян тоғ тизмалари жойлашган. Аҳолиси унчалик зич эмас, балки тарқоқ қишлоқларда яшаган. Аммо жойлашув иқлими ўта шаффоф, ерлари серунум, шунингдек, тоғ турли маданларга бой бўлгани боис Фарғона шаҳри ва Муян шаҳарчасини боғлаб турувчи темирйўл қурилган. Шу тариқа, Исфайрамсой дарёси бўйидаги поезд тўхтайдиган бекатга “Қувасой” номи берилган.\nСобиқ иттифоқ давридаёқ бу ерда ишлаб чиқариш корхоналари қурила бошланган. Муян саноатлаша бошлагач, 1954 йилда Қувасой ишчилар шаҳарчасига – шаҳар мақоми берилган. Шундай қилиб, мавжуд корхона ва заводларни ривожлантириш, янгиларини қуриш бош режага киритилади.\nҚувасойда оҳак заводи, иссиқлик таъминоти (ГРЭС), цемент заводи, ғишт заводи, шифер заводи, кимё заводи, қулай табиий шароит, оҳактош, ганч ва турли хил гилмояларга бой конлар, Қувасой орқали ўтган темир йўл, буларнинг ҳаммаси йирик саноат марказининг вужудга келишига замин тайёрлаган, —дейди биз билан суҳбатда Қувасой шаҳар ҳокими Равшанбек Раҳимжонов.\nКейинчалик, яъни 1958 йилда оҳак заводи шифер ишлаб чиқариш корхонаси билан бирлаштирилиб, “Қувасой цемент” бирлашган корхонасига айлантирилади. Мамлакат учун энг керакли ва харидоргир бўлган шифер ишлаб чиқаришни такомиллаштириш мақсадида 1974-1976 йилларда эски қолиплаш машиналари ўрнига, янги автоматик линиялар ўрнатилади. Корхона 1995 йил август ойига келиб акциядорлик жамияти сифатида фаолият юрита бошлади. Истиқлол шарофати билан корхона цехларига энг замонавий технологиялар ўрнатилди.\nЛоғон оҳактош кони ўзлаштирилишига сабаб, 1998 йилдан қайта ишланган рудалардан олтин ажратиб оладиган “Зарафшон-Ньюмонт” Ўзбекистон-Америка қўшма корхонаси ташкил этилганида эди. Қўшма корхона эҳтиёжи учун ҳамда мамлакат миқёсида иссиқлик электр марказларида сувнинг қаттиқлигини йўқотадиган туйилган оҳак ишлаб чиқариш технологияси тўла қувватда ишлай бошлади, – деди Равшанбек Раҳимжонов.\nҲозирда бу ерда ишлаб чиқарилган маҳсулотлар Қозоғистон, Қирғизистон, Тожикистон, Туркманистон, Афғонистон каби давлатларга экспорт қилинади. Энг муҳими, тайёр маҳсулот жаҳон стандартлари даражасида бўлгани боис Мадрид (1994), Женева (1999), Франкфуртмайн (2004) кўрик-танловларида “Сифат учун олтин юлдуз” даражаси билан тақдирланган.\nШаҳардаги иккинчи йирик корхона “Кварц” АЖ 1975 йилда ишга туширилган. Лист кўринишидаги рангли, қорайтирилган ва тобланган ойна, шиша банкалари ва бутилкалар ишлаб чиқариш бўйича Марказий Осиё ҳудудидаги энг йирик корхоналардан биридир. Тайёр маҳсулотлари ички бозорни тўлиқ таъминлайди ҳамда хорижга экспорт қилинади. Корхона ҳудудида 5 та асосий ва 9 та ёрдамчи цехлар жойлашган.\n2010 йилда “Кварц” АЖ бўялган мис ойналарни ишлаб чиқаришни ўзлаштирди. Олдин бундай ойна юртимизга Хитой, Россия, Туркиядан келтирилар эди. Кейинги йилларда “Emxart” (Германия), “Tekint” (Италия) ва бошқа хорижий фирмалардан замонавий қурилмаларни келтирилиши билан корхонада юқори сифатли, жаҳон стандартларига мос янги маҳсулотларни ишлаб чиқариш имкони туғилди. Корхона ишлаб чиқарган маҳсулотининг юқори сифати учун “Ғалаба чамбараги” ва “Олтин сиртлон” каби халқаро мукофотларни қўлга киритди.\nШунингдек, ишлаб чиқарилган маҳаллий маҳсулотларни четга экспорт қилиш масаласига ҳам алоҳида эътибор қаратилган. Натижада корхоналар томонидан мазкур йилнинг шу кунга қадар 14 миллион 962 минг АҚШ доллари микдорида саноат ва қишлоқ хўжалиги маҳсулотлари экспорт қилинди. Бу кўрсаткич ўтган йилга нисбатан 6 миллион 500 минг АҚШ долларига кўп демакдир.\nҚувасой шаҳрида иқтисодиёт тармоқлари, ижтимоий соҳа объектлари ва аҳолига электр энергияси, табиий ва балонли газ, шунингдек, кўмир ёқилғисини ўз вақтида етказиб бериш бўйича тегишли чора-тадбирлар ҳам амалга оширилиб, куз-қиш мавсумига тайёргарлик ишларига катта эътибор қаратилган.\nМухтасар айтганда, давлатимиз раҳбари Шавкат Мирзиёевнинг вилоятга ташрифлари давомида берган топшириқлари бўйича қабул қилинган “Йўл харита”си ижросини таъминлаш чоралари кўрилмоқда. Шаҳар мутасаддиларининг мақсади ҳам, Президентимиз таъбирлари билан айтганда, халқимизни рози қилиш. Шаҳарни барча соҳаларда мамлакат миқёсида четга экспорт қилиш салоҳиятини ошириш, энг муҳими, шаҳар инфратузилмасини тубдан яхшилаб, гуллаб-яшнаган маконга айлантиришдан иборат.\nPrevious Ўзбек ўзи бекдай бўлса-да!\nNext Катта йўлдаги кичик тўсиқлар


Смартфоннинг ўзида ўрнатилган иловалар нима вазифани бажаради ва уларни ўчириш мумкинми?\nСмартфонингиз ишлаб чиқарувчиси томонидан олдиндан ўрнатилган турли хил тушунарсиз иловаларга дуч келганмисиз? Улар нима вазифани бажаради? Уларни олиб ташлаш мумкинми ва бу смартфоннинг ишлашига таъсир қилмайди?\nБаъзи ишлаб чиқарувчилар смартфоннинг ўзида олдиндан ўрнатилган иловаларни ўчиришни тақиқлайди. Масалан, Xiaomi смартфонларида буни амалга ошириш учун махсус иловалардан фойдаланиш керак.\nБошқа ишлаб чиқарувчилар (масалан, Samsung ёки Huawei), олдиндан ўрнатилган иловаларни бутунлай олиб ташламасдан ўчириб қўйишга имкон беради.\nКераксиз иловаларни тўлиқ тизимдан ўчириб хотирада қўшимча жой очиш учун, root ҳуқуқини ўрнатиш талаб этилади.\n• Диск - Google компаниясининг булутли хотира хизмати. Илова орқали файл ва ҳужжатларингизни Google серверида сақлашингиз мумкин. Маълумотларни захиралаш учун тавсия этилади. (Баъзи смартфонларда худди шу вазифани бажарадиган Microsoft OneDrive ёки Dropbox иловалари ўрнатилган)\n• Gmail - Google электрон почта хизмати иловаси. Шунингдек, деярли ҳар бир смартфонда почта билан ишлаш учун яна алоҳида универсал илова ҳам ўрнатилган.\n• Google Play Музыка - Бепул онлайн радио ва обуна тўлови орқали мусиқалар сотиб олиш ва тинглаш иловаси. Ўзингизда мавжуд мусиқаларни ҳам тинглашингиз мумкин, лекин бошқа плеерларга нисбатан имкониятлари камроқ. (Мусиқа харид қилиш учун Яндекс.Мусиқа иловасинидан фойдаланиб кўринг)\n• Google Фильмы - Филмларни Google Playдан сотиб ёки ижарага олиб томоша қилиш имконияти. (баъзи смартфонларда худди шу турдаги Netflix иловаси ҳам ўрнатилган)\n• Samsung Galaxy Store/Huawei AppGallery/Xiaomi Mi GetApps - Google Play Маркетга ўхшаш ҳар бил смартфон ишлаб чиқарувчисининг илова ва ўйинлар дўкони.\n• Samsung Members/Huawei HiCare - мижозларни қўллаб-қувватлаш хизматлари. Қурилмангиз ҳақида савол беришингиз, у билан боғлиқ мавзуларда суҳбат қилишингиз мумкин бўлган фойдаланувчилари ҳамжамияти.\n• Samsung Internet Browser/Mi Браузер -интернетда қидириш, веб-сайтларни кўриб чиқиш, улар билан ишлаш учун мўлжалланган ишлаб чиқарувчи иловалари. Аксарият смартфонларда Google Chrome браузери ҳам ўрнатилган бўлади.\n• Google Pay/ Samsung Pay/Huawei Pay/Mi Pay - контактсиз (NFC мобил тўлов хизмати. Ҳозирча юртимизда ушбу тўлов усуллари ишга туширилмаган.\nУшбу рўйхатда кўрсатилмаган ва смартфонингизда ўрнатилган бирор илова ҳақида маълумот олиш учун, "комментарии" шаклида ёзиб қолдиринг.


Борис Немцов Андижондаги мазлум мусулмонлар тарафини олган эди\nБорис Немцов Озодлик журналистлари билан 2005 йилда суҳбатлашаëтган пайти.\nЎтган ой охирида отиб ўлдирилган Россия мухолифатчиси Борис Немцов мусулмонларнинг жиғига теккани боис қотиллик нишони бўлгани ҳақида иддаолар ўртага чиқди. Борис Немцовнинг маслакдоши¸ мухолифат арбоби Илья Яшин бу иддаоларни Кремль буюртмаси бўйича яратилган чўпчак деб атади. Борис Немцов 2005 йил Озодлик билан суҳбатда Андижондаги мазлум мусулмонлар тарафини олиб гапирган эди.\n27 февраль оқшомида Кремль яқинидаги кўприк устида отиб кетилган Кремлнинг ашаддий танқидчиси Борис Немцовнинг Россия мусулмонларининг жиғига теккани қотиллик сабаби сифатида кўрилаëтгани ҳақида "Росбалт" агентлиги билдирди.\nБундан олдин Россия тергов қўмитаси Немцовнинг Париждаги "Шарли Эбдо" нашри журналистларнинг ўлдирилгани борасидаги гапларидан кейин радикал мусулмонлар тарафидан тахдид қилингани ҳақида билдирган эди.\nБорис Немцовнинг маслакдоши¸ мухолифат арбоби Илья Яшин бу иддаони Кремль буюртмаси билан яратилган чўпчак, деб атади. Яшинга кўра¸ Немцов доимо мусулмонларга эҳтиром билдириб келган.\n2005 йили Прагада Вацлав Ҳавел ташаббуси билан ўтказилган "Форум 2000" халқаро конференцияда Озодлик мухбири Абдулла Искандар билан суҳбат пайтида Борис Немцов Андижонда ҳукумат ўқларига нишон бўлган оддий мусулмонларни ҳимоя қилиб гапирган эди.\nСуҳбат пайтида Немцов ўзбек қамоқхоналаридаги минглаб эътиқод маҳбуслари борасидаги ўз ҳавотирларини ҳам изҳор қилган эди.\nИнтерьвю тугаганидан кейинги ўзаро норасмий суҳбатда Борис Немцов Европадан қочқинлик мақоми олган андижонликлар билан учрашиб суҳбатлашиш истагини ҳам билдирган эди.\nНемцов: “Каримов Ҳаагада жавоб бериши керак”\nРоссиялик мухолифатчи сиёсатчи Борис Немцов Озодлик мухбири билан 2005 йилги суҳбатда Ўзбекистон Президенти Ислом Каримов Ҳаага трибуналида “инсониятга қарши жиноятлар қилган кимсалар билан бир қаторда жавоб бериши керак”лигини таъкидлаган эди.\nОзодлик: Россия мухолифатчиларининг Каримов режимига муносабати қандай? Нега улар Ўзбекистондаги тазйиқларга муносабат билдирмаяпти?\nБ. Немцов: Ўзбекистон эшиклари мен учун ëпиб қўйилган ва айнан шунинг учун ҳам Ўзбекистон ҳақида ҳақиқатни айтиш каби саодатга ноилман. Каримов ўз қилмишларига Ҳаага трибунали қошида туриб жавоб бериши керак. У Милошевич ўтирган қора курсига ўтириши керак. Рус мухолифати бу фикрда якдил. Андижонда мудҳиш ҳодисалар юз берган пайтда биз Каримов истеъфосини талаб қилдик. Икккинчидан, биз Россиянинг Ўзбекистондаги элчихонасини бойкот қилдик. Каримовнинг Москвага келишига норозилик билдирдик. Биласиз, у қилғиликни қилиб қўйиб, Путин пинжига суқилган эди. Бундан ташқари, Андижон борасида бизнинг, яъни Россия мухолифатчиларининг муносабати ўта аниқ бўлди. Бу қотиллик эди ва бу қотилликни амалга оширган Ислом Каримов жиноий жавобгарликка тортилиши керак.\nОзодлик: Рус мухолифатчилари талабларига қарамай, Россия Ўзбекистонга ëн босди. Хўш, Россия ва Ўзбекистоннинг бугунги муносабатларига қандай баҳо берасиз?\nБ. Немцов: Биз Каримовнинг Путин билан яқинлашишига мутлақ қарши бўлдик. Бу ҳақда доимо гапирдик. Путин тарғибот машинасининг баланд овози овозимизни тўсиб қўйгани эса бошқа гап. “Коммерсант”га ўхшаган кам тиражли газеталарни Ўзбекистонда ўқишмаса керак. Балки бу бизнинг камчилигимиздир. Балки биз Тошкентда Каримовга қарши яширин варақалар чоп қилиб тарқатишимиз керак эди. Нима бўлганда ҳам биз рус мухолифатчилари сизнинг Каримовингизга қарши гапираëтганимиз юз фоиз рост.\nОзодлик: Россиянинг геосиëсий ўйинлари оқибатида Ўзбекистон ўз мустақиллигини бой бера бошлади, деган фикрларга муносабатингиз қандай?\nБ. Немцов: Биласизми, мустақилик учун мамлакатда ҳамма нарса етарли бўлиши керак. Марказий Осиёда фақат икки давлатда, яъни Қозоғистон ва Туркманистонда бунинг аломатлари бор. Ўзбекистонни ҳам улар қаторига қўшиш мумкин эди, аммо Каримов омили бунга халал беради. Агар ўртоқ Каримовнинг барча тириклик нишонаси бўлган нарсаларни емириш, вайрон қилишдан иборат ақлсиз сиëсати бўлмаганда эди, Ўзбекистон қоғозда эмас, амалда мустақил бўлар эди. Каримов Ўзбекистонда бизнесни ҳам, интеллектуал ресурсларни ҳам йўқ қилди.\nОзодлик: Марказий Осиё иттифоқи ғояси ҳақида ҳам фикр билдирсангиз.\nБ.Немцов: Марказий Осиёда Каримов каби мустабидлар тирик экан, бирлашиш ғояси хаëл бўлиб қолаверади. Диктаторлар бирлашмайди. Уларга бу ғоя ëт, улар ҳам нарсани куч ва пинҳона келишув орқали амалга оширамиз, деб ишонади.\nОзодлик: Марказий Осиёнинг бирлашуви Россия учун яхшими ёки ёмон?\nБ.Немцов: Агар бу итифоқ демократик бўлса, Россия учун яхши, агар зулм устига қурилса, ëмон.\nКремлнинг ашаддий танқидчиси бўлган мухолифатчи Борис Немцов 27 февраль оқшомида Кремль яқинидаги кўприк устида отиб кетилди.\nБорис Немцовнинг ўлдирилишига ўзбек мухолифатчи шоирларидан бири¸ айни пайтда АҚШда истиқомат қилаëтган Юсуф Жума мана бу мисралар билан муносабат билдирди:\nҲақ, адолатинг шуми?!\nОламни олди олов.\nБўлди ёвузлик еми\nЭзгулик - Борис Немцов.\nМарду номард уруши\nҲаёт - қисмат юклари.\nЭрлар дилларин тешди\nҚолган Эй дунё - жаноб,\nҚачон берасан жавоб?!


“Ўрган-ўргат” тадбири | Boshlang'ich ta'limni rivojlantirish\n“Ўрган-ўргат” тадбирлар мажмуасини амалга ошириш бўйича\nТуман(шаҳар)лардаги Халқ таълими муассасалари фаолиятини методик таъминлаш ва ташкил этиш бўлимларининг бир-бирлари билан тажриба алмашинишини ташкил этиш учун вилоят халқ таълими бошқармаси туман (шаҳар)лар фаолиятидан келиб чиққан ҳолда уларни бир-бирига буйруқ билан ярим ўқув йилга бириктиради, ярим йилдан сўнгра яна туманларни алмаштириб қайта буйруқ чикаради. Буйруқда уларни бир-бирларидан ўрганиши лозим бўлган томонлари аниқ кўрсатилиши лозим. Вилоят халқ таълими бошқармаси томонидан уларнинг фаолияти назорат қилиб турилади ва натижалари таҳлил қилинади.\nКадрлар билан таъминланиши, салоҳияти ва уларнинг иш тақсимоти.\nФаолиятининг режалаштирилиши ва унинг бажарилиши, мониторингининг олиб борилиши.\nТаълим муассасалари ва педагоглар билан ишлаш шакллари ва уларга кўрсатилган амалий, методик ёрдам.\nТаълим муассасасалари фаолиятини ўрганиш ва уларнинг рейтингини белгилаш.\nКенгаш йиғилишларини режалаштириш, ўтказиш унинг самарадорлиги ва натижавийлиги.\nМактабнинг асосий мақсади Давлат таълим стандартларига мувофиқ ўқувчиларни ўқитиш ва тарбиялаш ҳамда шахснинг таълим олиш ҳуқуқини рўёбга чиқариш ҳисобланади. Шу мақсаддан келиб чиққан ҳолда, барча мактабларда ҳам фаолият ташкил этилади, вазифалар устида ишланади, лекин натижа турлича, бу эса ушбу мактабдаги раҳбарнинг қобилиятига, тажрибасига ва энг асосийси жамоада соғлом муҳитни ярата олишига боғлиқ. Шунингдек, педагогик кадрларнинг тўғри танланиши, уларнинг салоҳияти, ижодкорлиги, ўз устида доимий равишда изланиши, янгиликларга талпиниши ва ўрганиб ўз шогирдларига ўргатишига боғлиқдир. Умумий ўрта таълим мактабининг ҳар бирида маълум маънода ўзига хос тажриба, анъаналар бор. Ушбу тажрибани бошқа мактаблар билан алмашишни йўлга қўйиш, мактаблар фаолияти самарадорлигини оширишга ёрдам беради.\n-мактабдаги мебель, ўқув-лаборатория жиҳозлари, спорт анжомларининг сақланиши ва улардан самарали фойдаланиш аҳволи;\n-мактабда таълим-тарбия жараёнининг замонавий талабларга мос келиши;\n-фанларнинг чуқурлаштириб ўқитилиши ва меъёрий ҳужжатларга мос равишда ташкил этилганлиги;\n-мактабда АКТ ўқитилиши, ўқитувчиларнинг компьютер саводхонлиги даражаси;\nота-оналар ва маҳалла билан ишлаши;\nМактаб рахбарияти ўз фаолиятини режалаштириши ва унинг амалга оширилиши;\nҲар бир мактаб директори, лозим деб топилган ўринбосарлари билан биргаликда иккинчи мактабда 1 кунлик (1 ҳафталик) раҳбарият вазифасини бажаради.\nУмумий ўрта таълим мактабида таълим- тарбия жараёнини тўғри ва илмий асосда ташкил этиш учун ўқувчининг ўзига хос психологик ҳолатини ўрганиш муҳим саналади. Зотан, ҳар бир ўқувчи ўзига хос феъл-атворга эга. Шу боис, таълим-тарбия жараёнида уларга индивидуал муносабатда бўлиш, шахсий хусусиятларини ўрганиш орқали тарбиявий таъсир кўрсатиш оқилона ва самарали усулдир. Ўқувчини ўрганишда унинг биринчидан, яхши жиҳатлари, ижобий томонларини эътироф этиш яхши самара беради. Демак, ўқувчи ва ўқувчи ўртасида ўзаро дўстона муносабатнинг шаклланиши таълим сифатини кафолатловчи муҳим омиллардан бири ҳисобланади. Жумладан, ДТС талабларини ўзлаштиришида қийналаётган ўкувчиларга кўмаклашувчи «Фаол ўқувчилар» мактабини ташкил этиш орқали амалга оширилиши мумкин.\n“Ўрган-ўргат”– ўкитувчилар ўртасида икки йўналишда амалга оширилади: 1.Устоз-шогирд мактаби ташкил этиш орқали. 2.Илғор тажриба мактабини ташкил этиш орқали.\nЎзаро дарслар кузатиш ва таҳлил қилишни тегишли фан ўқитувчиларининг методик кунларида, ҳар ойнинг биринчи ҳафтасида Устоз ишлайдиган таълим муассасасида унинг дарсини, кейинги ҳафталарда навбати билан шогирдлар ишлайдиган таълим муассасаларига бориб, уларнинг дарсини кузатиш ва таҳлил қилиш шаклида олиб борилади. Бунинг учун тегишли таълим муассасалари маъмурияти томонидан методик кунларда ”Устоз ва шогирд” дарсларини ўтказиш учун дарс жадвали мувофиқлаштириб берилади.\n«Устоз-шогирд» мактаби фаолияти самарадорлигига бевосита туман (шаҳар) халқ таълими муассасалари фаолиятини методик таъминлаш ва ташкил этиш бўлими қошидаги таълим муассасаларининг ўқув-тарбия жараёнини методик таъминлаш кичик гуруҳининг методистлари масъул ҳисобланади. Улар устоз ва шогирд ўқитувчиларнинг номзодини таълим муассасадаги фан метод бирлашмаси билан келишган ҳолда белгилайди, ҳамкорлик режасини ишлаб чиқади ва ижросини назоратга олади, фанлар кесимида амалий-услубий ёрдамлар, вақти-вақти билан давра суҳбатлари, семинарлар ўтказиб, юзага келаётган муаммоларни бартараф этиш чораларини кўради.\nҲар чорак якунида устоз ва шогирдлар ҳамкорлиги натижаси бўйича давра суҳбатлари ўтказади, ўзаро дарс кузатувлари хулосаларини тинглайди, ҳамкорликда тайёрланган ҳужжатлар йиғмажилдлари асосида умумий фаолият мониторингини олиб боради. Унда: Устоз ва шогирднинг дарс таҳлиллари, ўқувчиларни ҳар чорак давомида ўзлаштириш сифат кўрсатгичлари, чораклар кесимида ўзлаштириш сифат кўрсатгичларини қиёслаш, илғор тажрибаларни ўрганиши ва амалга татбиқ қилиши, инновациялар(илғор педагогик ва ахборот технологиялари)дан фойдаланиши, ижодий, методик ёки илмий-тадқиқот фаолияти билан шуғулланиши, фаолиятининг рейтинг кўрсатгичлари эътиборга олинади.\nМониторинг натижалари бўйича юқори кўрсаткичларга эришган шогирдга Устоз ва у ишлайдиган таълим муассасаси тегишли Фан методика бирлашмасининг тавсиясига биноан устозлар рўйхатига ўтказиш масаласини кўриб чиқади, туман (шаҳар) халқ таълими муассасалари фаолиятини методик таъминлаш ва ташкил этиш бўлими қошидаги таълим муассасаларининг ўқув-тарбия жараёнини методик таъминлаш кичик гуруҳи кенгашига муҳокама қилиш учун тақдим этилади ҳамда туман(шаҳар) халқ таълими муассасалари фаолиятини методик таъминлаш ва ташкил этиш бўлими раҳбари томонидан тасдиқланади.\nУстоз ва шогирдларни ўрнатилган тартибда директор жамғармаси ҳамда бюджетдан ташқари топилган маблағлар ҳисобидан рағбатлантириб боради.\nшогирдлари фаолияти ва ўз устида ишлаш режаларини бажарилиши мониторингини олиб боради;\nзамонавий ўқув-лаборатория асбоб-ускуналари ва жиҳозларидан самарали фойдаланиш, илғор иш тажрибаларни, ахборот-коммуникация ва мультимедиа воситаларини ҳамда электрон дарсликларни амалиётга татбиқ қилишга кўмаклашиб боради.\nИлғор тажриба мактабига асосан дарс ўтишнинг ноанънавий усулларидан, янги педагогик технологиялардан, инновацион ва интерфаол усуллардан унумли ва самарали фойдаланган ўқитувчилар орасидан танлаб олинади.\n-дарс ўтишда ахборот коммуникация технологияларидан фойдаланиш;


Дард ва даво (112): Ёмон хотиманинг сири\nBy IxlosOrg on 02/07/2022 ДАРД ВА ДАВО МАҚОЛАЛАР\nАбдулҳақ Ишбийлий раҳимаҳуллоҳ айтади: “Билиб қўйингки, зоҳирию ботини тўғри бўлган инсон ёмон хотима топмайди. Аллоҳ барчамизни ёмон хотимадан асрасин! Аллоҳга ҳамдлар бўлсинки, бундай бўлгани эшитилган ёки билинган эмас. Аксинча, ақидаси бузуқ, ё катта гуноҳларни доимий қилиб юрадиган ва улардан тап тортмайдиган одам ёмон хотима билан вафот этади. Эҳтимол, бундай инсонлар ўлим келгунча шу ҳолатида давом этаверган бўлиши мумкин. Натижада тавба қилиб, ўзини ўнглашга, Аллоҳнинг йўлига қайтишга улгурмасидан бурун ўлим чангалига тушиб қолади. Кутилмаган зарбадан гангиб турган пайтида шайтон муродига эришади, уни тўрига илинтиради. Аллоҳ сақласин!\nНақл қилишларича, Мисрда бир киши бўлган экан. У азон айтиш ва намоз ўқиш учун доим бир масжидга боришга одатланган экан. Юзидан тоат-ибодат таровати ва зиёси таралиб турар экан. Бир куни одатдагидек азон айтиш учун минорага чиқибди. Миноранинг остида бир насронийнинг уйи бор экан. Ўша уйга қараб, унинг қизига кўзи тушибди ва унга мафтун бўлиб қолибди. Азон айтишни қўйиб, унинг уйига тушибди ва уйига кириб борибди. Шунда қиз унга дебди:\n– Тинчликми? Сизга нима керак?\n– Сен кераксан.\n– Ақлимни олдинг, юрагимни асир этдинг.\n– Сен мени чорлаган бу шубҳали (ҳаром) ишга асло қўл урмайман.\n– Сенга уйланаман.\n– Сен мусулмонсан, мен эса насронийман. Отам мени сенга турмушга бермайди.\n– Насроний бўламан.\n– Шундай қилсанг, сенга турмушга чиқаман.\nҲалиги киши қизга уйланиш учун Ислом динини ташлаб, насроний динига ўтади ва ўша қизнинг уйида қолади. Ўша куни уйнинг томига чиқади. Кутилмаганда томдан йиқилиб вафот этади. На қизнинг висолига етишади, на динини сақлаб қолади”.\nAvvalgi maqolaЖомеъ ал-улум вал-ҳикам шарҳи | 123 | Ўттизинчи ҳадис (3) | Шайх Содиқ Самарқандий\nKeyingi maqola Ҳидоя шарҳи | 362 | «Хиёри руъят» – товарни кўргандан кейин савдони бузиш (2) | Шайх Содиқ Самарқандий


Таниқли британиялик файласуф-атеист: "Худо бор экан!" - Zamin.uz\n20:07 / 29.10.2018\nТаниқли файласуф олим Энтони Флюнинг маърузаси илмий доираларни ларзага солди. 80 ёшли олим узоқ йиллар давомида илмий атеизм биносининг устунларидан бири эди. Бир неча ўн йиллар давомида Флю Худога эътиқод қилиш ноўринлиги тўғрисидаги тезисларга асосланган китобларни нашр қилар ва маърузалар ўқирди.\nСўнгги пайтларда эълон қилинган илмий кашфиётлар атеизм ҳимоячисининг қарашларини ўзгартиришга мажбур қилди. Флю ўзининг залолатда қолгани, Коинот эса ўз-ўзидан пайдо бўлмаганлигини ва у, биз тасаввур қилганимиздан ҳам қудратлироқ бўлган Зот томонидан яратилгани очиқ-ойдин эканлигини эълон қилди.\nФлюга кўра, у олдин бошқа атеистлар сингари қачонлардир азалда ўлик материядан биринчи тирик материя пайдо бўлганига ишончи комил эди. “Бугунги кунда ҳаётнинг ҳамда биринчи репродуктив организмнинг пайдо бўлиши тўғрисидаги атеистик назариянинг барпо этилишини тасаввур ҳам қилиб бўлмайди”, – дейди Флю.\nОлимнинг фикрига кўра, ДНК молекулаларининг тузилиши тўғрисидаги ҳозирги замон маълумотлари унинг ўз-ўзидан пайдо бўлиши мутлақо мумкин эмас, балки буни кимдир ишлаб чиқарганини исботламоқда. Молекула ўзида сақлаётган ирсий код ҳамда энциклопедик ҳажмдаги ахборот кўр-кўрона мослашув имкониятини истисно этади.\nМанба: Islom.uz “Замин” янгиликларини “Facebook”да кузатиб боринг\n25-03-2020, 13:34, Дунё\nАмерикалик олим ва Қуръон\n9-03-2020, 14:41, Дунё\nҚозоғистонда даҳрийлар сони кўпаймоқда\n1-09-2019, 11:40, Дунё\nИнтернет яратувчиси унинг келажагидан ташвиш билдирди\n13-03-2019, 11:36, Дунё\nАҚШлик атеистлар доллардаги “Биз Худога ишонамиз” иборасини олиб ташлашни талаб қилишди\n31-08-2018, 08:31, Дунё\n2017 йилнинг энг яхши илмий суратлари эълон қилинди\n31-12-2017, 23:46, Дунё\nЯнгиликлар » Дунё » Таниқли британиялик файласуф-атеист: "Худо бор экан!"


Жоли Питтга орол совға қилмоқчи - www.Voydod.net\nЖоли Питтга орол совға қилмоқчи Bo'limi: Новости Мира\n5 Голливуд актрисаси Анжелина Жоли турмуш ўртоғи Брэд Питтга юрак шаклидаги оролни совға қилмоқчи.\nМаълумотларга кўра, Нью-Йоркдан 80 км шимолда жойлашган Петра оролининг қиймати салкам 20 миллион долларниташкил этиши мумкин. Ушбу ғаройиб совғани Жоли турмуш ўртоғининг эллик йиллик юбилейига тақдим этмоқчи.Ҳозирча бу маълумот тасдиқлангани йўқ.\n“Mirror” газетасининг ёзишича,майдони қарийб 4,5 гектарниташкил этувчи оролда қурилиши 1950 йилларда Питтнинг севимли архитектори Фрэнк Райт лойиҳаси бўйичабошланган бинолар мажмуаси жойлашган. Бундан ташқари, у ерда вертолёт майдончаси ҳам бор.\n18 декабрькуни 50 ёшни қаршилайдиган Брэд Питт ва унинг турмуш ўртоғи Анжелина Жоли бир неча йилдан буён бирга яшаб,олти нафар фарзандни тарбияламоқда. Болаларнинг учтаси асраб олинган. Ҳозирча улар расмий никоҳдан ўтганийўқ. Бироқ баъзи ОАВ тарқатган ва тасдиқланмаган хабарга кўра, ушбу жуфтлик ўтган Рождество пайтида Кариборолларида яширинча никоҳдан ўтган бўлиши мумкин.Манба:www.darakchi.uz Barcha izohlar: 0


Путин Каримовни биринчилардан бўлиб табриклади\n01 декабр 2020, Тошкент вақти: 13:36\nРоссия президенти Владимир Путин Ўзбекистон раҳбари Ислом Каримовни мамлакатда бўлиб ўтган президент сайловида ғалаба қозониб, навбатдаги муддатга ўз лавозимида қолгани билан табриклади.\nКремль матбуот хизматининг хабар беришича, икки давлат раҳбарлари Россия ва Ўзбекистон ўртасида эришилган кўп томонлама муносабатлар даражасига юқори баҳо берган, шунингдек, бундан кейин ҳам барча масалаларни иттифоқчилик ва ҳамкорлик кайфиятида ҳал қилишга келишиб олган.\nРоссиядаги “Время новостей” газетаси мухбири Аркадий Дубнов фикрича, В.Путиннинг И.Каримовни биринчилардан бўлиб табриклагани бежиз эмас.\n“Россия раҳбари бу билан И.Каримовга Москва халқаро майдонда яккаланиб қолаётган Тошкент раҳбарини сайлов халқаро қонунчиликка зид ўтказилгани ва унинг қайта сайланишига етарли қонуний асослар бўлмаганига қарамай, бундан буён ҳам қўллаб-қувватлаши мумкинлигига ишора қилмоқда”,- дейди А.Дубнов.\nФранцияда муҳожиратда яшаётган ўзбекистонлик инсон ҳуқуқлари ҳимоячиси Толиб Ёқубов В.Путиннинг табрик йўллашида ажабланарли жиҳатни кўрмаётганини таъкидлади.\n“Чунки Владимир Путиннинг ўзи Россияни ҳозир жуда катта тезлик билан демократиядан узоқлаштиряпти”,- деди Т.Ёқубов.\nЕвропада хавфсизлик ва ҳамкорлик ташкилоти Ўзбекистондаги сайлов “ҳукуматнинг қаттиқ назорати остида ўтгани ва сайловчиларга асл танлов имконияти берилмагани” учун танқид қилган эди.\nДемократик мезонларга мос келмагани айтилган сайловда ютиб чиққан президент Ислом Каримов номига бошқа давлат раҳбарларидан табрик келгани ҳақида ҳозирча маълумот йўқ. Ҳар ҳолда, ҳар сайловда чет давлат раҳбарларидан йўлланган табрик мактубларни олд саҳифаларда пешма-пеш бериб келган ўзбек матбуотида бу сафар бунақа табриклар кўзга ташланмайди. Ўзбекистон президенти матбуот хизмати эса табрик бўлиб қолса, бу ҳақда маҳаллий матбуотда эълон қилинишини билдирди.\nБалки сайлов насронийлар нишонлайдиган Мавлуд байрами кунларига тўғри келгани муносабати билан табриклар кечикаётгандир?\nТолиб Ёқубов ноқонуний учинчи муддатга сайланган И.Каримов номига Ғарбнинг демократик давлатлари табрик билан эмас, танқидий баёнотлар билан чиқишига ишонишини айтади.\n“Назаримда, Европа мамлакатлари, АҚШ ва бошқа демократик давлатлардан бунақа табрик бўлмайди. Чунки улар ўз манфаатидан келиб чиққан тақдирда ҳам бу ўта нодемократик сайлов бўлганини тушуниб турибди”,- деди Т.Ёқубов.\nШвецияда яшовчи ўзбекистонлик журналист Тўлқин Қораев ҳам шу фикрда.\n“Масалан, Скандинавия давлатлари президент Каримовнинг бу сохта сайловини умуман эътиборга молик, деб ҳисобламаяпти”,- дейди Т.Қораев.


Аввал хабар қилганимиздек Хоразм вилоятидаги филиалимиз бугундан яна ўз иш фаолиятини бошлади. Дўконимизнинг расмий очилиш маросими ҳам шу бугуннинг ўзида ўтказилди.\nТадбирга бир неча аҳли илм устозлар, уламолар ташриф буюришди. Улардан Ўзбекистон Мусулмонлар Идораси Хоразм вилояти бош имоми Абдуллаев Хайрулла Ибадулла ўғли, Урганч шаҳар бош имоми Кенжаев Хасанбой Атаназар ўғли, «Имом Фахриддин ар-Розий» Ислом ўрта махсус билим юрти устози Абдукадиров Давронбек Отаназар ўғли, Урганч тумани бош имоми Муҳаммад Амин Муҳаммад Зариф ўғли ва бошқалар қатнашишди.\nКелган меҳмонлар устозимиз фазилатли шайх Муҳаммад Содиқ Муҳаммад Юсуф ҳазратларини хотирлашди, самимий суҳбат бўлди. Янги дўконимизнинг китобсеварлар учун қулай, китобларнинг нархи масофа узоқ бўлса ҳам нашриёт нархи билан бир хил эканлигига гувоҳ бўлган барча йиғилганлар ҳурсанд бўлишди.\nБундан ташқари зиё тарқатувчи, маърифат тарқатувчи китоб дўкони яна биттага кўпайгани учун Аллоҳга ҳамдлар айтилди. Шундай ишлар давомий бўлишини, китоб дўконлар янаям кўпайишини Аллоҳдан сўраб дуолар қилинди.\nМеҳмонларга нашриётимиз томонидан эсдалик совғалар топширилди. Шундан кейин барча келган азизларимиз дўконимизни айланиб, ўзларига манзур бўлган китобларни харид қилишди.\nМаросим сўнггида қилинаётган ишлар бардавом ва хайрли бўлишидан, халқимиз учун манфаатли бўлишидан умид қилиб хатми Қуръон бахшида қилинди.